10:55 - 23/01/2022 159 جار خوێندراوەتەوە\nزەمەن – جیهانی\nرۆژنامەنوسی دیاری توركی سەدیف کاباس ئێوارەی رۆژی هەینی 21ی کانوونی دووەم لە بەرنامەیەکی تەلەڤزیۆنیدا بەشداربوو و وتی: "قسەیەكی پێشینان هەیە دەڵێ؛، سەرێک تاجی بچێتەسەر عاقڵتر دەبێت، بەڵام دەیبینین کە ئەو وتەیە راست نییە، یان وتەیەکی پێچەوانەی ئەمە هەیە، با نەیڵێم، وڵاخ کە بچێتە نێو کۆشک نابێت بە پاشا، ئەو کۆشکە دەبێت بە تەویلە".\nئەو قسانەی سەیدف بووە هۆی ئەوەی بەتۆمەتی سوكایەتی بە سەرۆككۆماری وڵاتەكە بخرێتە زیندانەوە.\nدادگای ئیستەنبووڵ بە تۆمەتی سوکایەتیکردن بە رەجەب تەیب ئەردۆغان، سەرۆککۆماری تورکیا، بڕیاری زیندانیکردنی بەسەر سەدەف کاباشدا سەپاند.\nسەدیف کاباس، لە میدیایەكی ئۆپۆزسێۆن كاردەكات درەنگانێكی شەوی رابردوو، پۆلیس دەستگیری كردووەو بردویانە بۆ بنکەی سەرەکی پۆلیسی ئیستانبوڵ و دواتر گواستراوەتەوە بۆ دادگای سەرەکی شارەکە، دادگاکەش فەرمانی کردوە بەتۆمەتی "سوکایەتیکردن بە سەرۆککۆمار" حەپس بكرێت.\nسەدیف کاباس لەبەردەم دادوەردا ئاماژەی بەوەداوە، مەبەستی سوکایەتیکردن بە ئەردۆغان نەبووە و باسی چەند قسەیەكی پێشینانی کردووە.\nحزبەكانی ئۆپۆزسیۆن هەریەک لە جەهەپە، ئیی پارتی، هەدەپە، پارتی کرێکارانی تورکیا، پارتی سەرکەوتن و چەند لایەنێکی دیکە کاردانەوەیان بەرامبەر دستگیرکردن و بریاری دادگە بە زیندانیکردنی ئەو خانمە رۆژنامەنوسە پیشانداوەو بەحوكمێكی قەرەقوشیان لەقەڵەم داوە.\nلە كاردانەوەی توندی لایەنكانی ئۆپۆزسینیشدا، وەزیری ناوخۆی تورکیا و سەرۆکی مەهەپە کە هاوپەیمانی ئاکپارتییە سەرکۆنەی ئەو کەس و لایەنانەیان کرد، کە پاڵپشتی لەو رۆژنامەنوسەیان كردووە.\nوەزیری دادی تورکیا عەبدولحەمید گول، رایگەیاند، سەدەف کاباش بەهۆی ئەو وتانەیەوە کە سەرۆککۆماری کردووەتە ئامانج لەبەردەم دادگە بە سزای خۆی دەگات.


خه‌مۆکی "کآبة" چیه؟<?xml:namespace prefix = o ns = "urn:schemas-microsoft-com:office:office" />\nخه‌مۆکی یه‌کێکه له باره ته‌ندروستیه هه‌ره باوه‌کان له جیهان. خه‌مۆکی برییتی نیه له ته‌نها بێ هێزیه‌ک. خه‌مۆکی به شێوه‌یه‌کی ڕه‌سمی ناوزه‌ندکراوه به خه‌مۆکی سه‌رگورد. خه‌مۆکی سه‌رگورد برییتیه له نه‌خۆشیه‌کی پزیشکی که جه‌سته و مێشک ده‌گرێته‌وه. کاریگه‌ری هه‌یه له‌سه‌ر چۆنیه‌تی بیرکردنه‌وه و هه‌ڵسوکه‌وت، هه‌روه‌ها ده‌کرێت ببێته هۆی جۆره‌ها کێشه‌ی سۆزداری و جه‌سته‌یی. که‌سی نه‌خۆش ناتوانێت کاروباری ئاسایی ڕۆژانه‌ی بکات، هه‌روه‌ها خه‌مۆکی واده‌کات که هه‌ست بکه‌ی ژیان هیچ بایه‌خێکی نه‌ماوه.\nزۆربه‌ی شاره‌زایان ئێستا خه‌مۆکی به نه‌خۆشیه‌کی درێژ خایه‌ن داده‌نێن که پێویستی به چاره‌سه‌ری درێژخایه‌ن هه‌یه وه‌ک نه‌خۆشی شه‌کره و به‌رزی پاڵه‌په‌ستۆی خوێن. هه‌رچه‌نده هه‌ندێک له خه‌ڵکی ته‌نها جارێک تووشی نۆره‌ی خه‌مۆکی ده‌بن، به‌ڵام زۆرینه‌یان تووشی نۆره‌ی دووباره‌ی نیشانه‌کانی خه‌مۆکی ده‌بن "چاک ده‌بنه‌وه و دووباره تووش ده‌بنه‌وه" به درێژای ژیانیان.\nده‌ستنیشان کردن و چاره‌سه‌ری گونجاو بۆ نه‌خۆشیه‌که یارمه‌تی که‌م کردنه‌وه‌ی ئه‌گه‌ری سه‌ختی خه‌مۆکی ده‌دات. هه‌روه‌ها له‌گه‌ڵ چاره‌سه‌ریه‌کی به‌هێز، زۆربه‌ی نه‌خۆشان به زووی باش "له ماوه‌ی چه‌ند هه‌فته‌یه‌ک" و ده‌توانن بگه‌ڕێنه‌وه سه‌ر کاروباری ئاسایی ڕۆژانه‌یان.\nنه‌مانی ئاره‌زوو له چاڵاکی ئاسایی ڕۆژانه\nهه‌ستکردن به دڵ ته‌نگی\nهه‌ستکردن به بێ ئومێدی\nگریان به بێ هۆ\nکێشه له نووستن\nکێشه له وردبوونه‌وه‌و تێڕوانینی قووڵ\nکێشه له بڕیاردان\nزیادبوون یاخود دابه‌زینی کێش به‌بێ ئه‌نقه‌ست\nبه سانایی تێکچوونی میزاج\nهه‌ستکردن به ماندوویی و بێ هێزی\nنه‌مانی ئاره‌زوو له جنس کردن\nبیری و هه‌ڵوێستی خۆکوشتن\nکێشه‌یه‌کی جه‌سته‌یی ناڕوون؛ بۆ نموونه ئازاری پشت یاخود ژانی سه‌رێکی به‌بێ زانینی هۆکار یاخود بێ هۆکار.\nنیشانه‌کانی خه‌مۆکی جیاوازه له نه‌خۆشێک بۆ یه‌کی تر، که‌سێکی 25 ساڵان جیاواز له که‌سێکی 60 ساڵان هه‌ست به نیشانه‌کان ده‌که‌ن.\nهۆکاره‌کانی دروست بوونی خه‌مۆکی به شێوه‌یه‌کی دیار نه‌زاندراوه. به‌ڵام وا بڕوایه که هۆکاری زینده‌کیمیایی و بۆماوه‌یی و ژینگه‌یی به‌رپرسیارن له دروست بوونی خه‌مۆکی. خه‌مۆکی به‌شێوه‌یه‌کی نموونه‌یی له دوای 20 ساڵی ده‌ست پێده‌کات، به‌ڵام ده‌کرێت له هه‌موو ته‌مه‌نێک ده‌ربکه‌وێت، ڕێژه‌ی تووش بوونی ئافره‌تان دووهێنده‌یه بۆ پیاوان.\nهۆکاره مه‌ترسیداره‌کانی تووشبوون به خه‌مۆکی\nیه‌کێک له ئه‌ندامانی خێزان تووشی خه‌مۆکی بووبێت\nبه‌سه‌رهاتێکی سه‌خت وه‌ک مردنی که‌سێکی نزیک\nمیزاجێکی خه‌مۆک له ته‌مه‌نی گه‌نجی\nنه‌خۆشی، وه‌ک شێره‌په‌نجه، نه‌خۆشی دڵ، نه‌خۆشی ئایدز\nده‌رمان به‌کارهێنان بۆ ماوه‌یه‌کی درێژ خایه‌ن، وه‌ک ده‌رمانی چاره‌سه‌ری به‌رزی پاڵه‌په‌ستۆی خوێن\nجگه‌ره‌کێشان، خواردنه‌وه‌ی کحول\nله ئافره‌تان دوای منداڵبوون\nکه‌م ده‌رامه‌تی و خراپی باری ئابووری\nزۆر ئاسایییه که‌سێک جاروبار تووشی تێکچوونی میزاج و دڵ ته‌نگی ببیت، یاخود دڵ خۆش نه‌بیت به‌و بارودۆخه‌ی بۆت ڕێکده‌که‌وێت، به‌ڵام له خه‌مۆکی ئه‌م هه‌ستانه درێژه ده‌خایه‌نێت بۆ ماوه‌یه‌کی درێژ چه‌ند هه‌فته‌یه‌ک یاخود چه‌ند مانگێک یان چه‌ند ساڵێک. هه‌روه‌ها له خه‌مۆکی ئه‌م هه‌ستان زۆر زۆر توندترن و کاریگه‌ریان ده‌بێت له سه‌ر کاروباری ئاسایی ڕۆژانه. هه‌روه‌ها هه‌ستکردن به خه‌مۆکی ده‌کرێت ببێته هۆی په‌نابردن بۆ خۆکوشتن. ئه‌گه‌ر تۆ هه‌رچی نیشانه‌کانی خه‌مۆکیت هه‌بوو پێویسته سه‌ردانی پزیشک بکه‌یت، چونکه خه‌مۆکی له‌خۆیه‌وه چاک نابێته‌وه هه‌روه‌ها به‌ره‌و خراپتر ده‌ڕوات ئه‌گه‌ر چاره‌سه‌ر نه‌کرێت.\n>>>گه‌ڕانه‌وه بۆ سه‌رنته‌ری نه‌خۆشیه‌کان>>>


دوا دیبەیتی نێوان ترەمپ و بایدن بەڕێوەدەچێت – SNN\nHome›جیهان›دوا دیبەیتی نێوان ترەمپ و بایدن بەڕێوەدەچێت\nکاتژمێر چواری سەرلەبەیانی بە کاتی هەرێمی کوردستان، دۆناڵد ترەمپ و جۆو بایدن دوا دیبەیت ئەنجامدەدەن.\nهەردوو کاندیدی هەڵبژاردنەکە، لە یەکەم دیبەیتی نێوانیاندا، بە بەردەوامی قسەیان بە یەکتر دەبڕی، تا ئەو ئەندازەیەی کە ژمارەیەک لە سیاسەتمەدارانی ئەمەریکا بە خراپترین دیبەیتی سەرۆکایەتی ئەمەریکا وەسفیان کرد.\nبەڵام ئەمجارە، کۆمسیۆنی سەربەخۆی دیبەیتەکانی سەرۆکایەتی بڕیاری داوە کاتێک هەرکام لە کاندیدەکان لە دوو خولەکەکەی کە بۆی دیاری دەکرێت بۆ وەڵامدانەوەی پرسیارەکان قسەدەکات مایکرۆفۆنی ئەوەی تریان دادەخرێت.\nلەم دیبەیتەدا شەش پرسیاری سەرەکی لەسەر کێشە هەنوکەییەکان لەلایەن بەڕێوەبەری دیبەیتەکە کریستن وێڵکەری کەناڵی تەلەفیزیۆنی NBC یەوە هەڵدەبژێردرێت.\nکۆمسیۆنەکە ڕایگەیاندووە ئەگەر ترەمپ و بایدن کەسیان لە کاتی ئەو دوو خولەکەدا قسەکانیان بە یەکتر نەبڕن، ڕەنگە ئەو ئەمەریکاییانەی کە هێشتا بڕیاریان نەداوە دەنگ بە کێ دەدەن بتوانن لەم دیبەیتەدا بەرچاو ڕوونییەکیان بۆ بکرێت لەسەر بۆچوونی هەردوو کاندید بۆ شێوازی حکومڕانی وڵات.\nپرسیار لەسەر چۆنیەتی بەرەنگاربوونەوەی کۆرۆنا، رەگەزپەرستی، گۆڕانکاری کەشوهەوا، ئاسایشی نیشتمانی و ڕێبەرایەتی کردن لە هەردوو کاندیدی سەرۆکایەتی دەکرێت.


سەرۆكی یانەی ریاڵ مەدریدی ئیسپانی لابردنی كارلۆ ئەنچیلۆتی وەك راهێنەری یانەكە راگەیاند.\nئەم بڕیارە دوای وەرزێكی پڕ لە بێئومێدی دێت بۆ یانەی شاهانە بەسەركردایەتی راهێنەرە ئیتالییەكە.\nفلۆرینتینۆ پێرێز سەرۆكی یانەی ریال مەدرید لە كۆنگرەیەكی رۆژنامەوانیدا لە بارەگای یانەكەی وتی"ئیدارەی یانە بڕیاریدا بە لابردنی كارلۆ ئەنچیلۆتی لە پۆستەكەی"، ئەمەش دوای دو وەرز لە راهێنەرایەتی.\nئاشكراشیكرد، هەفتەی ئایندە جێگرەوەی ئەنچیلۆتی ئاشكرا دەكرێت.\nگرێبەستی ئەنچیلۆتی لەگەڵ ریاڵ مەدرید تا كۆتایی وەرزی داهاتو بەردەوام دەبێت، ئەو سەركردایەتی یانەی شاهانەی كرد بۆ بردنەوەی خولی پاڵەوانانی ئەوروپا‌و بەمە لە ساڵی 2014 دا ژمارەی نازناوەكانی ئەو یانەیەی گەیاندوە 10 نازناو هەروەها لە هەمان ساڵدا جامی شای ئیسپانیای بردەوە.\nبەڵام لەم وەرزەدا لەبەرانبەر یانەی یۆڤنتۆس لە قۆناغی پێش كۆتایی خولی پاڵەوانانی ئەوروپا ریاڵ ماڵئاوایی كرد، ئەمە لە كاتێكدا بو بەرشەلۆنە نازناوی خولی ئیسپانی بردەوە.\nیانەی شاهانە هەروەها لە مانگی یەنایەری رابردودا لەبەرانبەر هاوسێكەشی یانەی ئەتلەتیكۆ مەدرید لە قۆناغی شانزەهەمی جامی شای ئیسپانیا دۆڕاندی.\n25/05/2015 بینین: 30576


هاوسەری شەهید \_"شەریف باجوەر\_"، پەیامێکی بڵاو کردەوە\n15:18 - 4 خەرمانان 2719\nئاژانسی کوردپا: \_"نازدار هەقپەرست\_"، هاوسەری شەھید \_"شەریف باجوەر\_"، لە ساڵوەگەڕی شەھیدانی ژینگەی کوردستاندا، پەیامێکی پێشکەش کرد.\nخەڵکی نیشتیمانپەروەر و ژینگەپارێزی کوردستان!\nهاوشارییە دڵسۆز و بەئەمەگەکانمان!\nلەگەڵ ئێوەی بەڕێز لەسەر گڵکۆی شەهیدان، \_"شەریف باجوەر\_" و کاک \_"ئومێد\_"دا ، کۆبووینەتەوە تا ڕێز لە یاد و بیرەوەری و هزر و ئایدیا کەسکەکانیان بگرین و تاسەی دیداریان بشکێنین .\n\_"شەریف\_" بۆ من، هاوسەرێکی خەمخۆر و دڵسۆز و خەمڕەوێن بوو. بەڵام ئێستا ئیتر ئەو تێکەڵ بە دار و دەوەن و بنچک و گژوگیای زاگرۆس بووە و ئەو لە \_" تاکەکەسەوە \_" بووەتە ئیدە و هێمای پارێزگاری لە ژینگەی کوردستان. هەر بۆیەشە، ئێوەی بەڕێز وەک من لێرە ئامادەن و بە ئامادەبوونتان، دڵی ئێمەتان خۆش و ڕۆحی شەهیدی نیشتمانیشتان، شاد کردووە .\n\_"شەریف\_" کورد بوو و هەر لەم مەریوانەی خۆمانەوە شەیدای زرێبار و مراوییەکانی بوو و هەر لێرەشەوە، پەیمانی هاوڕێیەتی لەگەڵ میراجی و سوورێن و قەلەبەرد و زەڕەوەدا بەست. هەر لێرەشەوە بوو کە بووە ئەڤینداری بست بە بست و پێدەشت بە پێدەشت و تاڤگە بە تاڤگە و ڕەوەز بە ڕەوەزی زاگرۆس و لە گیانیدا ئەڤینێکی کەسک کەسک چرۆی دەرکرد.\nئەو لە خۆشەویستیی کوردەوە، فێر بوو هەموو مرۆڤی خۆش بوێت و لە خۆشەویستیی کوردستانەوە فێر بوو، هەموو زەوی بە لانکە و دایکی خۆی بزانێت. هەر لەو پێناوەشدا بوو بیرۆکەی \_"پێنج شەممەی مێهرەبانی\_" لە زەینیدا شکڵی گرت و وەک ئامانج و هیوایەک بۆ داهاتوویەکی مرۆڤدۆستانە گرنگییەکی زۆری پێدا و یەکەم هەنگاوەکانی بۆ پەرەپێدان و گشتگیرکردنی ئەو بیرۆکەیە هەڵگرت. ئەو لە قووڵایی ناخیدا، مرۆڤێکی بە مانای تەواوی وشە بوو، هەر بۆیە لە کار و کردەوە و پەیڤیدا، مرۆڤایەتیی دەکەوتە شەپۆلان .\n\_"شەریف\_"، هاوکات لەگەڵ ئەوەی کە مرۆڤێکی دڵناسک و نەرم و نیان بوو، فێری کردین کە لە بەرامبەر نەهامەتی و وەیشوومە و زریاندا، ئاویەر و بێستوونێ بین لە بەرخۆدان و بەچۆکدانەهاتن.\nئەو قوتابخانەی کاری دڵسۆزانەی بێ چاوەڕوانیی پاداش بوو. فێری کردین ژینگەی نیشتمان، دایکە و دەبێ ڕێزی بگرین. ئەو پێی وابوو، کاولکردنی ژینگە، کاولکردنی مرۆڤە و بۆ پارێزگاری لە مرۆڤ، دەبێ گشت چین و توێژەکانی کۆمەڵگە بەکاری هەرەوەز و ئەڤینێکی داگیرساوەوە، ژینگەکەیان بپارێزن.\nلە کۆتاییدا، پەیمانی وەفاداری بە ڕێبازیان، لەسەر گڵکۆی ئەم دوو شەهیدە سەربەرزانەمان، دووپات دەکەینەوە و ڕێگەی کەسکیان تا بەدیهاتنی ئایدیا و هزرە درەوشاوەکانیان، دەپێوین. چۆن لە ماوەی یەکساڵی ڕابردوودا و سەرباری ئەو تەنگەژە و گرفتانەی بۆم دروستکران، ڕێگاکەی شەریفم بەرنەدا، بەڵێن دەدەم لەمەودوا بە گوڕ و تینێکی زیاترەوە ئەو ڕێگایە بەردەوام بکەم و بەڵێنیش دەدەم تاکوو بە هاوکاریی ئێوەی ئازیز بیرۆکەی \_"پێنجشەممەی مێهرەبانی\_"یش پەرە پێبدەم و بیگەینمە لووتکە.\nڕۆحیان شاد و ڕێگەی گەیشتن بە ئامانجە بەرزەکانیان، پڕ ڕێبوار بێت.\nسپاس بۆ ئامادەبوونتان\nسپاس بۆ خەمخۆریتان\nسپاس بۆ هێژاییتان


یەکێتى نیشتیمانى کوردستان وەڵامى عارف تەیفور ئەندامى مەکتەبی سیاسی پارتى دایەوە کە رایگەیاندبوو بەمزووانە چەندان کەسایەتی و ’’حزبی بچوک’’ لە سلێمانی دەچنە ناو پارتییەوە.\nرۆژنامەى "کوردستانى نوێ" ى ئۆرگانى فەرمى یەکێتى ئەمڕۆ یەکشەممە لەوەڵامێکدا بۆ عارف تەیفور نوسیویەتى "ئەم دیاردەی سەنگەر گواستنەوە و راکەڕاکەیە بەشوێن پارە و پلە و پۆستدا مێژووەکەی زۆر لەوە دوورترە کە ئەو بە زانیارییەکی نەبیستراو و نهێنی بە ئێمە و خوێنەری بفرۆشێتەوە".\nئاماژە بەوەشکراوە "بێگومان لەو مێژووەشدا کە باسی دەکەین، زۆرمان بینی و دەیبینین کە پێیوایە یان «عارف» و «نا عارف»ەکانیش چەواشە دەکات بەوەی ئەگەر ئەو لە یەکێتی بکشێتەوە، یەکێتی گورگ دەیخوات و کەسی بە دەورەوە نامێنێت".\n"ئەنجامی هەموو ئەوانەمان لە چەند ساڵی رابردوودا بینی کە ئەرکە پێسپێردراوەکەیان لەناو یەکێتی تەواوبوو و دوای (رجوع الفرع الی الاصل) دەرکەوت بەشێکیان پاسەوان و خزمە نزیکەکانیشیان لەگەڵیاندا ناڕۆن".\nلەوەڵامەکەدا هاتووە "دیارە ئەو حزبە بچووکانەش کە پێشتر حزبەکەی عارف تەیفور دروستیان دەکات و ئەو باسیان دەکات، بەهەمان شێوە تەنها ناوی زل و دێی وێرانن".\nهەروەها تێیدا هاتووە "زۆربەی ئەوانەی کە لە یەکێتی زوویرن لەسەر ئەوەیە دەسەڵاتەکانی هەولێر شۆڕناکرێتەوە بۆ پارێزگا و یەکە ئیدارییە سەربەخۆکان، ئەگەرنا با عارف تەیفور و هاوئاوازەکانی بگەڕێنەوە بۆ جیاوازییەکانی دوو زۆنەکە بەر لە یەکگرتنەوەی ئیدارەکانی پێشووی سلێمانی و هەولێر!".\n"ئەگەر ئەو بەنیازە ناوەکان ئاشکرا بکات، سەرپشکە، بەڵام ناوهێنان، ناوهێنانی بەشوێندا دێت و کاک عارف تێیدا قەرزار دەبێت"، بەپێی وەڵامەکە.\nلاهور شێخ جەنگی پەیامێكی توندی بڵاوكردەوە\n2021.07.12 - 00:48\nزانیاری لەبارەى شێواندنی کامێرای هاتوچۆی پردی کۆبانێ لە سلێمانی\n2021.07.17 - 11:58


نیكۆلای سـاركۆزی و گۆردن بڕاون به‌ڵێن به پـته‌وكردنی په‌یوه‌ندیـیه‌كانی نێوانیان ده‌ده‌ن\nسه‌رۆكی فه‌ره‌نسـا نیكۆلای سـاركۆزی له‌گه‌ڵ سه‌رۆكی وه‌زیرانی به‌ریتانیا گۆردن بڕاون سه‌رله‌نوێ په‌یوه‌ندی پـته‌وی نێوان وڵاته‌كانیان دووپات كرده‌وه.\nڕۆژی پـێـنجشه‌ممه به‌ڕێز سـاركۆزی كۆتایی به سه‌ردانێـكی دوو ڕۆژی بۆ به‌ریتانیا هێنا و تیایدا به‌ڵێنی هاریكاری زیاتر و په‌یوه‌ندی دوو لایه‌نی پته‌وتر دا له‌و ده‌مه‌ی كه ئه‌وروپا به‌ره‌و ڕووی به‌ربه‌ركانی جیهانی نوێ ده‌بێته‌وه.\nڕۆژی پـێـنجشه‌ممه له كۆنفرانسێـكی ڕۆژنامه‌گه‌ری هاوبه‌شـدا به‌ڕێز بڕاون گوتی سه‌ردانی سه‌رۆكی فه‌ره‌نسـا بۆ به‌ریتانیا مایه‌ی بایه‌خی په‌یوه‌ندی چالاكی نێوانیانه.\nپـێشووتر ڕۆژی پـێـنجشه‌ممه هه‌ردوو سه‌ركرده داوای ئاشـكرایی گه‌وره‌تریان كرد له ناو بازاڕه‌كانی دارایی جیهاندا.\nسه‌رۆكی فه‌ره‌نسـا نیكۆلای سـاركۆزی و سه‌رۆك وه‌زیرانی به‌ریتانیا گۆردن بڕاون داوایان له بانكه‌كان كرد كه ته‌واوی زه‌ره‌ره‌كانیان بخه‌نه ڕوو ئه‌وانه‌ی به‌هۆی قه‌یرانی دارایی ئێسـتاوه دووچاری بوونه‌ته‌وه.\nهه‌ردوو سه‌ركرده جه‌ختیان له‌سه‌ر گرنگی ڕوونی و ئاشـكرایی بازاڕه‌كانی دارایی كرد له هه‌وڵێـكدا بۆ چاره‌سه‌ركردنی قه‌یرانی ئابوری نێونه‌ته‌وه‌یی كه به‌هۆی پاره‌ی خانووبه‌ره‌ی ئه‌مریكاوه هاتۆته گۆڕێ.


📅 00-05-1928 رێکەوت و رووداو (کڕۆنۆلۆژیا)\n👁 ئەم بابەتە 3,905 جار بینراوە\n- سمکۆ، لە ژێر فشاری د.ادا، چووە نێو خاکی تورکیاوە [ زۆرتر... 👁] ✖ ✖ ✖ 0 0 ✔ 70% ✍ هـ.ب. 30-8-2010 11:19:59\n📅 00-07-1925 رێکەوت و رووداو (کڕۆنۆلۆژیا)\n- هەڵبژاردنی ئەنجوومەنی ئەعیان لە ئێڕاق و باشووری [ زۆرتر... 👁] ✖ ✖ ✖ 0 0 ✔ 84% ✍ هـ.ب. 30-8-2010 11:19:58\n👁 ئەم بابەتە 3,636 جار بینراوە\n- بڵاوکردنەوەی پەڕتووکی جلیوە و مەسحەفا رەش لەلایە [ زۆرتر... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:19:31\n📅 1920 رێکەوت و رووداو (کڕۆنۆلۆژیا)\n👁 ئەم بابەتە 11,311 جار بینراوە\n- لە ماوەی ئەم ساڵانەدا سمکۆ، لەگەڵ دراوسێکانیدا پ [ زۆرتر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:19:36\n👁 ئەم بابەتە 8,766 جار بینراوە\n👁 ئەم بابەتە 13,398 جار بینراوە\n👁 ئەم بابەتە 15,523 جار بینراوە\n👁 ئەم بابەتە 6,019 جار بینراوە\n📅 1959 رێکەوت و رووداو (کڕۆنۆلۆژیا)\n👁 ئەم بابەتە 11,128 جار بینراوە\n- کردنەوەی بەشی کوردیی رادیۆی تاران. - دەرچوونی ژ [ زۆرتر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:20:07


وەک شۆڕشی نوێی رۆژهەڵاتی کوردستان خاوەندارێتی لە نرخ و بەهاکانی شۆڕشی رۆژئاوا دەکەین – پەژاک\nوەک شۆڕشی نوێی رۆژهەڵاتی کوردستان خاوەندارێتی لە نرخ و بەهاکانی شۆڕشی رۆژئاوا دەکەین\nلە رۆژانی رابردوودا ئاستی گەلەکۆمەی چەپەڵ بە مەبەستی لەخشتەبردنی شۆڕش و دەستکەوتەکانی گەلەکەمان لە رۆژئاوای کوردستان پەرەی سەندووە. ئەمەش لە دوای سەلماندنی رەوابوونی تێکۆشان و بەرزبوونی ئاستی ئەو هەنگاو و دەستکەوتانە دێت کە گەلەکەمان لە رۆژئاوای کوردستان پێی گەیشتووە.\nئەم قارەمانێتیەی کە لە هەرێمەکان عەفرین و کوبانی هاتۆتە ئاراوە، هێمای تێکۆشانێکی نوێی نەتەوەیی بە روحێکی قارەمانانەیە کە لە لایەن ژیندا و شەرڤانەکانەوە نوێنەرایەتی دەکرێت و ئاسۆیەکی روون لە گەیشتن بە کوردستانێکی ئازاد و ئەخلاقی نیشانی گەلی کورد و هەموو جیهانیان دەدات.\nوەک پارتی ژیانی ئازادی کوردستان پرسە و سەرەخۆشی خۆمان بە بۆنەی ئەم شەهیدانەی دوایی و هەڤاڵ شەرڤان موسلیم کوری هاوسەرۆکی پ.ی.د ئاراستەی هەموو گەلی کورد، بنەماڵەی سەربەرزیان، YPG و YPJ دەکەین.\nوەک شۆڕشی نوێی رۆژهەڵاتی کوردستان خاوەندارێتی لەو نرخانە دەکەین و پەیوەست بەو روحە قارەمانێتیە دەبین کە ئەمڕۆکە لە لایەن شەرڤان و ژینداکاندا پێشەنگایەتیان لەپێناودا دەکرێت و لەگەڵ ئەو شەهیدانە سۆز و پەیمان نوێ دەکەینەوە.\nکۆردیناسیۆنی پاڕتی ژیانی ئازادی کوردستان – PJAK


ڕۆژژمێر - ویکیپیدیا، ئینسایکڵۆپیدیای ئازاد\n٢٧ی حوزەیرانی ٢٠٢٢ی زایینی\n٦ی پووشپەڕی ٢٧٢٢ی کوردی\n٢٧ی زولقەعدەی ١٤٤٣ی کۆچی\nھەر وڵاتێک بەگوێرەی ڕۆژژمێرێک کاروباری خۆی بەڕێوە دەبات و، ساتی قەومانی ڕووداوێکیش بووە بە دەستپێکی ڕۆژژمێرەکەی. زۆربەی وڵاتان بەگوێرەی "ساڵی زایینی" ھەڵسوکەوت دەکەن؛ ھەندێ وڵاتیش وەکو چین، ئەفغانستان، ئێران و ھتد پێڕەوی ساڵی ترن.\nدانیشتووانی ھەر پارچەیەک لە کوردستانیش چونکە وڵات و دەسەڵاتی سەربەخۆیان نییە، خۆنەویست ڕۆژژمێری ئەو وڵاتە بەکار دەبەن کە تێیدان. ھەڵبەت کورد سەرەڕای بێوڵاتی، ساڵی تایبەتیی خۆی ھەیە کە بەو پێیەش "ڕۆژژمێری کوردی" داڕێژراوە. لێرەدا دەمانەوێ باسی «ساڵ» و «ڕۆژژمێر»ە گرنگەکان پەیوەندی و جیاوازییان لەگەڵ ساڵی کوردیدا بکەین.\n١ ساڵی زایینی (میلادی)\n٢ ساڵی ھەتاوی\n٢.١ ساڵی پڕ\n٢.٣ یەکەم ساڵی ڕۆژژمێرەکە\n٢.٤ یەکەم ڕۆژی ڕۆژژمێرەکە\n٢.٥ گۆڕینی ساڵی زایینی بۆ ھەتاوی\n٣ ساڵی کوردی\n٣.١ بەراوردی ساڵی کوردی لەگەڵ ساڵی ھەتاویی کۆچیدا\n٣.٢ بەراوردی ساڵی کوردی لەگەڵ ساڵی زایینیدا\n٤ ساڵی ھەیڤی (قمری)\nساڵی زایینی (میلادی)[دەستکاری]\nوتاری سەرەکی: ڕۆژژمێری زایینی\nدەستپێکەکەی ھەفتەی لەدایکبوونی عیسا مەسیحە و، ڕۆژژمێرەکەش "ڕۆژژمێری زایینی"یە. لە ساڵی ١٥٨٢ی زایینیدا، پاپ گریگووری ھەشتەم، دوایین ئاڵوگۆڕی لەو ڕۆژژمێرەدا کرد و ئێستاکە بە «ڕۆژژمێری گریگووری» بەناوبانگە. ٣١ی دیسامبر، کاتژمێر ١٢ی شەو (٢٤.٠٠)، ساتی گۆڕینەوەی ساڵی زایینییە بۆ ساڵی نوێ. (لە ساڵی ھەتاوییدا، ساتی گوڕینەوەی ساڵ بەو شێوەیە نییە). لە ڕۆژژمێری گریگووریدا پەیوەندی لەنێوان ساڵ و وەرزەکاندا نییە. بە شێوەیەکی بڕیاردراو، ژمارەی ڕۆژەکان لە حەوت مانگی ساڵدا ٣١ ڕۆژ، لە چوار مانگدا ٣٠ ڕۆژ و مانگێکیش لە ساڵدا بە شێوەیەکی ناڕێک ٢٨ یان ٢٩ ڕۆژە. ھەر چوار ساڵ جارێک، ساڵی پڕ (کبیسە leap year)یە، مەگەر ئەو ساڵانەی کە شیاوی دابەشکردن بن بە (١٠٠)، بەڵام نەک بە (٤٠٠). کەوا بێ، ساڵی ٢٠٠٠ ساڵی پڕ بوو (چونکوو شیاوی دابەشکردنە بە ٤٠٠) بەڵام ساڵی ٢١٠٠ ساڵی پڕ نییە. ڕۆژژمێری گریگووری لە ھەر ٣٣٣٠ ساڵ یەک ڕۆژی ھەڵەیە. زۆربەی وڵاتانی دنیا پێڕەوی ساڵی زایینین، تەنانەت وڵاتانی عەرەبیش، ھەرچەند لەدایکبوونی عیسا مەسیح دەستپێکی ساڵی زایینییە.\nوتاری سەرەکی: ڕۆژژمێری کۆچی ھەتاوی\nئەو ساڵەی کە لە ئێراندا پێڕەویی لێ دەکرێت پێی دەوترێت ساڵی ھەتاوی. ھەروەھا کوردانی ڕۆژھەڵاتی کوردستانیش کە کەوتوونەتە چوارچێوەی ئەو وڵاتەوە، بەگوێرەی ئەو ساڵە ھەڵسوکەوت دەکەن. ساڵی ھەتاوی (خورشیدی، شمسی) لە بنەڕەتدا ھی کلدانییەکان بوو کە شارستانییەتێکی دێرین بوون لە (نێوان دووڕووباران = بین النھرین)دا. ئێرانییەکان پێش لە ھاتنی ئیسلام پێڕەوی "ڕۆژژمێری زەردەشتی" بوون و، "ساڵی ھەتاوی"یان بەکار نەدەھێنا. کاتێ عەرەبەکان ھێرشیان بردە سەر ئێران، ناچاریانیان کرد کە بەگوێرەی "ڕۆژژمێری عەرەبی" باج و پیتاک و سەرانەیان بدەنێ. ڕۆژژمێری زەردەشتی لە برەو کەوت. دواتر ئێرانییەکان ڕۆژژمێرێکیان داھێنا کە لەسەر بنەمای ساڵی ھەتاوی داڕێژرابوو و سەرەتاکەشی خاکەلێوە (فروردین) بوو.\nلە کۆتاییی سەدەی پێنجەمدا، بە خواستی (جلال الدین ملکشاە سلجوقی)، بە سەرکردایەتیی عومەری خەیام، شاعیر و ئەستێرەناس ـ کۆمەڵێ ئەستێرەناس کۆ بوونەوە و دەستکارییان لەو ڕۆژژمێرەدا کرد. کاتێ ویستیان دەرکەوتنی خاکەلێوە (فروردین) تاووتوێ بکەن، بینییان کە ڕۆژژمێرەکەیان ١٨ ڕۆژ کەموکووڕیی ھەیە. ئەوە بوو ١٨ ڕۆژیان خستە سەر ڕۆژژمێرەکە. ئەو ساڵە، دوو جار، یەکەم تا ھەژدەھەمی خاکەلێوەی تێدا بوو. ئیتر لەوە بەدوا ئەو ڕۆژژمێرە بە "ڕۆژژمێری جەلالی" ناوبانگی دەرکرد. لەو ڕۆژژمێرەدا ساڵ پێک ھاتبوو لە ١٢ مانگی ٣٠ ڕۆژە کە لە کۆتاییی ساڵدا ٥ ڕۆژ زێدەی ھەبوو (لە ساڵەکانی پڕدا ٦ ڕۆژ). تا سەرەتاکانی پاشایەتیی (ڕەزاخانی پەھلەوی)، ئەو ڕۆژژمێرە بەکار دەچوو.\nلە ساڵی ١٩٢٥دا ڕۆژژمێرێک کە لەسەر بنەمای ڕۆژژمێری جەلالی ئامادە کرابوو ئاراستەی پەرلەمانی ڕەزا پەھلەوی کرا و بوو بە ڕۆژژمێری ڕەسمیی ئێران. ڕۆژژمێری ئێران ـ کە ئێستاکەش ھەر بە ڕۆژژمێری جەلالی بەناوبانگە ـ بەگوێرەی سووڕی زەوی بە دەوری ھەتاو داڕێژراوە، بۆیە پێی دەڵێن "ڕۆژژمێری ھەتاوی" (خورشیدی، شمسی). ھەر ساڵێک نزیکەی ٣٦٥ ڕۆژ، ٥ کاژێر و ٤٩ خولەکە.\nئەو ساڵانەی کە ٣٦٦ ڕۆژن پێیان دەوترێت: "ساڵی پڕ" (کبیسە leap year). لە ڕۆژژمێری ھەتاویدا دەکرێ بوترێت لە ھەر ٣٣ ساڵ، ٨ ساڵی، ساڵی پڕە. ساڵی پڕ ئەو ساڵانەن کە کاتێ دابەش کرێن بەسەر ٣٣دا، پاشماوەکەیان دەبێتە یەکێک لەم ژمارانە: (٦، ٢٢، ١٧، ١٣، ٩، ٥، ١ و ٣٠). بۆ وێنە ئەگەر ١٣٧٠ دابەش کەین بەسەر ٣٣دا، پاشماوەکەی دەبێتە ١٧، کەوا بێت ساڵی ١٣٧٠ ساڵێکی پڕە.\nیەکەم ساڵی ڕۆژژمێرەکە[دەستکاری]\nساڵی دەستپێکی ئەو ڕۆژژمێرە، واتە ساڵی ١ی ڕۆژژمێرەکە، ئەو ساڵەیە کە پێغەمبەری ئیسلام لە شاری مەککەوە کۆچ (ھجرت) دەکات بۆ شاری مەدینە (ساڵی ٦٢٢ی زایینی). ھەر بۆیە بە ساڵی ھەتاوی دەڵێن "ساڵی کۆچیی ھەتاوی" (ھجری شمسی).\nڕۆژژمێری پاشایەتی: دوایین شای ئێران موحەمەدڕەزا پەھلەوی، ویستی ساڵی ١ی ڕۆژژمێرەکە بکاتە کاتێ کە ئیمپراتۆریی ماد ڕووخێنرا و پاشایەتیی ھەخامەنشیی پارس بۆ یەکەم جار لە ئێراندا دەسەڵاتی گرتە دەست. لە ڕێکەوتی ٢٤/١٢/١٣٥٤ ئەنجوومەنەکانی (شورای ملی) و (سنا) بڕیاریان دا کە دەستپێکی ڕۆژژمێری ئێرانی ببێتە دەستپێکی پاشایەتیی کوورووش (یەکەم پاتشای ھەخامەنشی کە ئیمپراتۆریی مادی ڕووخاند و بەو جۆرە پارسەکان دەسەڵاتیان گرتە دەست). لە دەستپێکی ساڵی ١٣٥٥دا ڕۆژژمێری پاشایەتی (تقویم شاھنشاھی) بەکار برا و بوو بە ساڵی ٢٥٣٥ی پاشایەتی. بەڵام بە سەرھەڵدانی شۆڕشی ئێران کە بوو بە ھۆی ڕووخانی حکوومەتی پاشایەتی لە ئێراندا، ئەو بیرۆکەیە تێک چوو و لە ڕێکەوتی ٥/٦/١٣٥٧ ڕۆژژمێری پاشایەتی ھەڵوەشێنرایەوە و بووەوە بە "کۆچیی ھەتاوی" (ھجری شمسی).\nیەکەم ڕۆژی ڕۆژژمێرەکە[دەستکاری]\nڕۆژی دەستپێکی ڕۆژژمێرەکە، کرایە ١ی بەھار، کە ١ی نەورۆزی ئەو ساڵە بوو کە پەیامبەری ئیسلام تێیدا کۆچ (ەجرت)ی کردبوو بۆ مەدینە. (١/١/١ی ساڵی ھەتاوی بەرانبەر بوو لەگەڵ ڕۆژی ھەینی ١٩ی مارسی ٦٢٢ی زایینی).\nکەوا بێ، ئێرانییەکان لە ڕۆژژمێری جەلالیدا بە تیرێک دوو نیشانیان پێکاوە، ھەم دابونەریتی خۆیان پاراستووە، ھەم ڕۆژێکی گرنگی ئیسلامییان بەکارھێناوە:\nیەکەم ڕۆژی ساڵ، ١ی نەورۆزە، کە دابونەریتێکی دێرینەیە.\nیەکەم ساڵی ڕۆژژمێرەکە، واتە ساڵی ١ی ڕۆژژمێرەکە، ساڵی کۆچ (ھجرت)ی پێغەمبەری ئیسلامە لە مەککە بۆ مەدینە، کە بۆنەیەکی گرنگە لە جیھانی ئیسلامدا.\nمانگەکانی ڕۆژژمێری ئێرانی، کە بنەڕەتی ئاڤێستاییان ھەیە بریتین لە:\nبەھار: (١. فروردین ٢. اردیبھشت ٣. خرداد).\nھاوین: (٤. تیر ٥. مرداد ٦. شھریور).\nپاییز: (٧. مھر ٨. آبان ٩. آذر).\nزستان: (١٠. دی ١١. بھمن ١٢. اسفند).\nگۆڕینی ساڵی زایینی بۆ ھەتاوی[دەستکاری]\nچونکە ساڵی زایینی و ساڵی ھەتاوی لە یەک ڕۆژدا دەست پێ ناکەن، کەوا بێت ناشتوانن بەرانبەری یەک بن. بۆ گۆڕینی ئەو دوو ساڵ بۆ یەکتری دوو ئەگەر ھەیە کە لێرە باسیان دەکەین:\nئەگەر لە نێوان ١ی ژانڤییە ھەتا ٢٠ ـ ٢١ی مارس ـ بەستە بەوەی کە نەورۆز بکاتە کام لەو ڕۆژانە ـ (١ی نەورۆز)ی ئەو ساڵە زایینییە بێت، ٦٢٢ ساڵ لە ساڵە زایینییەکە کەم دەکەینەوە. بۆ نموونە بۆ ساڵی ٢٠٠٥ی زایینی ئاوا دەکەین: (٢٠٠٥ – ٦٢٢ = ١٣٨٣)\nئەگەر دوای ٢٠ ـ ٢١ی مارس (١ی نەورۆز) ھەتا کۆتاییی ئەو ساڵە زایینییە بێت، ٦٢١ ساڵ لە ساڵە زایینییەکە کەم دەکەینەوە. بۆ نموونە بۆ ساڵی ٢٠٠٥ی زایینی ئاوا دەکەین: (٢٠٠٥ – ٦٢١ = ١٣٨٤)\nدیارە ئەگەر ساڵی ھەتاویشتان ھەبێت و بتانەوێ بیکەنە زایینی بەپێچەوانەی سەرەوە دەکەن:\n(١٣٨٣ + ٦٢٢ = ٢٠٠٥)\n(١٣٨٤ + ٦٢١ = ٢٠٠٥)\nبۆمان دەرکەوت کە ڕۆژژمێری ئێرانی، ھاوکات کە ڕۆژژمێرێکی ھەتاوییە، ڕۆژژمێرێکی کۆچیشە، واتە: کۆچیی ھەتاوی (ھجری شمسی)یە.\nوتاری سەرەکی: ڕۆژژمێری کوردی\n١. ڕۆژژمێری کوردی بەپێچەوانەی ڕۆژژمێری ئێرانی، کۆچی نییە. بەڵکوو ساڵی ١ی ڕۆژژمێری کوردی ئەو ساڵەیە کە ئیمپراتۆریی مەزنی ماد لە لایەن "دیاکۆ"وە دامەزرا. ئەویش ٧٠٠ ساڵ پێش لە زایین بوو.\n٢. لە سەردەمی کۆماری کوردستان لە مەھاباددا ناوی مانگەکان کران بە کوردی کە بریتین لە:\nبەراوردی ساڵی کوردی لەگەڵ ساڵی ھەتاویی کۆچیدا[دەستکاری]\nیان ئەگەر ساڵی کوردیمان ھەبێت، بۆ ئەوەی بیکەینە ساڵی کۆچیی ھەتاوی (ئێرانی) بەپێچەوانەی سەرەوە دەکەین: (١٣٨٤ = ١٣٢١ - ٢٧٠٥)\nبەراوردی ساڵی کوردی لەگەڵ ساڵی زایینیدا[دەستکاری]\nکە ئەگەر ساڵی کوردیمان ھەبێت بەپێچەوانەی سەرەوە دەکەین:(٢٠٠٥ = ٦٩٩ - ٢٧٠٤)\nکە ئەگەر ساڵی کوردیمان ھەبێت بەپێچەوانەی سەرەوە دەکەین: (٢٠٠٥ = ٧٠٠ - ٢٧٠٥)\nساڵی ھەیڤی (قمری)[دەستکاری]\nوتاری سەرەکی: ڕۆژژمێری کۆچی\nیەکێکی تر لە ساڵەکان کە لە جیھانی ئیسلامیدا گرنگیی خۆی ھەیە، ساڵی ھەیڤی (قمری)یە. ئەم ساڵە لە لایەکەوە وەک ساڵی ئێرانی، ساڵێکی کۆچی (هجری)یە، واتە یەکەم ساڵی ئەو ساڵەیە کە پێغەمبەر لە مەککەوە بۆ مەدینە کۆچی کرد. لە لایەکی ترەوە بەپێچەوانەی ساڵی ئێرانی کە ھەتاوییە، وەک لە ناوەکەیەوە دیارە، ساڵی ھەیڤی، ساڵێکی ھەیڤی (قمری)یە. واتە ئەو ماوەیە کە ھەیڤ لە (هیلال)ی خۆیەوە دەورێکی خۆی لە ماوەی ٢٩ ڕۆژ و ١٢ کاژێر و ٤٣ خولەک دەپێوێ. ساڵی ھەیڤی (قمری) ٣٥٤ ڕۆژە.\nCalendar Converter بەرنامەیەکی سەرچاوەکراوەی جاڤاسکریپت بۆ گواستنەوەی ھەموو ڕۆژژمێرە گرنگەکان بۆ یەکتر.\nوەرگیراو لە «https://ckb.wikipedia.org/w/index.php?title=ڕۆژژمێر&oldid=904623»\nدەروازەی ڕۆژژمێر/وتارە پەیوەندیدارەکان


ئامریکا گەمارۆی نوێی دژی ڕێژیمی ئێران پەسند کرد\nزایینی: ٢٧-١٠-٢٠١٧ - هەتاوی: ١٣٩٦/٠٨/٠٥ - ١١:٠٢ تاران قه‌باره‌ی فۆنت:\nکوردستان میدیا: مەجلیسی نوێنەرانی ئامریکا لە بڕیارێکدا سزای نوێی ئابووری بە سەر بەرنامە موشەکییەکەی ڕێژیمی ئێراندا پەسند کرد.\nبەپێی ڕاپۆرتە بڵاوکراوەکان مەجلیسی نوێنەرانی ئامریکا بە زۆرینەی دەنگ لە مەجلیسی نوێنەرانی ئەو وڵاتەدا ،لە سەر سەپاندنی سزای نوێ بەسەر بەرنامەی موشەکییە بالیستییەکەکانی ڕێژیمی ئێراندا ڕێککەوتن.\nپەسندکردنی گەمارۆی نوێی ئابووری لە چوارچێوەی هەوڵەکان دژی ڕێژیمی ئێران بووە.\n٤٢٣ کەس لە بەرژەوەندیی "بڕیاری موشەکی بالیستیکی ئێرانی و جێبەجێکردنی سزای نێودەوڵەتی" دەنگیان دا و تەنها دوو دەنگ دژی ئەو بڕیارە بوون.\nسەرۆکی ئامریکا دانڵد ترامپ لە ڕێکەوتی ١٣ی مانگی ئۆکتۆبردا ڕایگەیاند کە پابەندبوونی ڕێژیمی ئێران بە ڕێککەوتنی ناوەکیی پەسەند ناکات و هەڕەشەی ئەگەری کشانەوەی ئامریکای لەو ڕێککەوتنە کرد.\nڕۆژی چوارشەممە مەجلیسی نوێنەرانی ئامریکا سێ ڕێوشوێنی دیکەی سەبارەت بە ڕێژیمی ئێران گرتە بەر؛ لەوانەش سەپاندنی سزای نوێ بە سەر حیزبوڵڵادا کە ئێران پشتیوانی لێ دەکات پەسند کرد و هەروەها بڕیارێکی دەرکرد کە تیایدا داوا لە یەکیەتیی ئورووپا دەکات حیزبوڵڵا وەکوو ڕێکخراوێکی تێرۆریستی بناسێنێت.\nئامریکا لە ستراتێژی نوێی خۆیدا هەوڵەکانی بۆ پێشگرتن لە دەستێوەردانەکانی ڕێژیمی ئێران لە ناوچە و هەروەها دەسپێڕاگەیشتن بە چەکی ناوکی چڕتڕ کردووەتەوە.\nتا ئێستا گەمارۆی قورسی ئابووری نیسبەت بە چالاکییە مووشەکییەکانی ڕێژیمی ئێران لەلایەن ئامریکاوە دژی ئەو ڕێژیمە پەسند کراوە.\nباراک ئۆباما سەرکۆماری پێشووی ئامریکا لە دوایین ساتەکانی سەرکۆماریی خۆیدا، لە سەر درێژەدان بە گەمارۆ ئابوورییەکان دژی ڕێژیمی ئێران جەختی کردەوه و لە ڕاگەیاندراوێکدا باسی لە کردەوە تێکدەرانەکانی ڕێژیمی ئێران لە کەنداو، سووریه و هەڕەشەی لە ئیسرائیل کرد و جەختی کردەوە، کە بە هۆی پێشێلکردنی مافی مرۆڤ، پشتیوانی لە تێرۆریزم و درێژەدان بە بەرنامەی مووشەکی، بەشێک لە گەمارۆکان لەسەر وڵاتی ئێران وەک خۆی دەمێنێتەوە.\nلە ساڵی ٢٠٠٩ی زایینییەوە کە گەمارۆ ئابوورییەکانی ویلایەتە یەکگرتووەکان دژی رێژیمی ئێران پەسەند کران، ژمارەیەکی زۆر لەو کەس و شیرکەت و دامەزراوانەی کە هەوڵی یارمەتیدان بە رێژیمی ئێران و دەورلێدانەوەی گەمارۆکانیان داوە، لەلایەن ئامریکاوە دەستنیشان کران و سزا دراون.


(21) سوێند به‌خوا ئێمه تاڵاو له دنیادا ده‌که‌ین به‌گه‌رویاندا، بێجگه له سزای ڕیشه‌که‌نکردنیان، بۆئه‌وه‌ی هۆش و بیربکه‌نه‌وه‌و بیرێك بکه‌نه‌وه و بگه‌ڕێنه‌وه بۆ لای ئیمان.\n(22) جا کێ له‌و که‌سه سته‌مکارتره که به فه‌رمووده‌کانی خوا یاداوه‌ری و ئامۆژگاری کرابێت، پاشان پشتی لێ هه‌ڵکربێت و گوێی پێنه‌دات، به‌ڕاستی ئێمه تۆڵه له تاوانبارو تاوانکاران ده‌ستێنین.\n(23) سوێند به خوا به‌ڕاستی ئێمه ته‌وراتمان به‌خشی به موسا، تۆ (ئه‌ی محمد صلی الله علیه وسلم) هیچ گومانت نه‌بێت له دیداری موساو له‌وه‌ش که ته‌ورات له‌لایه‌ن ئێمه‌وه به‌خشراوه به‌و، ئه‌و کاته ئێمه ته‌وراتمان کرد به ڕێنموویی بۆ نه‌وه‌ی ئیسرائیل.\n(24) پاشان که نه‌وه‌ی ئیسرائیل خۆگری و ئارامیان کرده پیشه‌یان کردمانن به پێشه‌واو ده‌سه‌ڵاتمان پێبه‌خشین، ئه‌و کاته دڵنیایی و بڕوایه‌کی ته‌واویان هه‌بوو به ئایه‌ته‌کانی ئێمه (شایسته‌ی ئه‌و ڕێزه بوون).\n(25) به‌ڕاستی په‌روه‌ردگارت خۆی (دوای ئه‌وه‌ی که بوونه چه‌نده‌ها ده‌سته و گرۆ) له ڕۆژی قیامه‌تدا له‌یه‌ك جیایان ده‌کاته‌وه، چاك و خراپیان دیاری ده‌کات له‌و شتانه‌دا که‌وا ئه‌وان کێشه‌یان تێدا ده‌کرد و ڕووبه‌ڕوی یه‌ك ده‌بوونه‌وه و به‌رامبه‌ر یه‌ك ده‌وه‌ستانه‌وه.\n(26) ئایا ئه‌وه په‌ندو ئامۆژگاری وه‌رناگرن له‌وه‌ی: ئێمه پێش ئه‌مان چه‌نده‌ها جیل و نه‌وه‌مان له‌ناوبردوه، به‌ناو ماڵه‌کانیاندا دێن و ده‌چن، به‌ڕاستی ئا له‌و دیمه‌نانه‌دا به‌ڵگه‌ی زۆر به‌هێز هه‌یه له‌سه‌ر ده‌سه‌ڵاتی ئێمه، ئایا ئه‌وه نابیستن؟!\n(27) ئایا سه‌رنجیان نه‌داوه که به‌ڕاستی چۆن ئێمه ئاوکێش ده‌که‌ین و ده‌یبه‌ین بۆ زه‌وی وزاری وشك و بێ ڕوه‌ك جا به‌و ئاوه ڕوه‌ك و گژوگیا ده‌رده‌هێنین که ماڵاتیان و خۆیشیان لێی ده‌خۆن، ئایا ئه‌وه نابینن و سه‌رنج ناده‌ن؟!\n(28) بێ باوه‌ڕان ده‌ڵێن: باشه، ئه‌وه که‌ی ئه‌م جیاکردنه‌وه و سه‌رکه‌وتنی ئیمانداره پێش دێت، ئه‌گه‌ر ڕاست ده‌که‌ن؟!\n(29) ئه‌ی محمد صلی الله علیه وسلم پێیان بڵێ: ڕۆژی جیاکردنه‌وه و سه‌رکه‌وتنی ئیمان، باوه‌ڕهێنانی کافران هیچ سوودی نابێت بۆیان، هیچ مۆڵه‌تیشیان نادرێت (په‌شیمانییش سوودی نابێت).\n(30) جا تۆ ڕوویان لێ وه‌رگێڕه و گوێیان مه‌ده‌رێ، به‌ڵکو چاوه‌ڕوان به، به‌ڕاستی ئه‌وانه چاوه‌ڕوانن!!


عارف احمد: ده‌رباره‌ی کاندیده‌کانی لیستی تاله‌بانی به‌رزانی\nناوی یه‌که‌می لیستی تاله‌بانی د.به‌رهه‌م ناسالحه. ئه‌م زه‌لامه له‌ساڵانی هه‌شتاکانه‌وه په‌یوه‌ندی به رژێمی سه‌دامه‌وه هه‌بووه و هه‌ر رژێمی سه‌دامیش ناردی بۆ خویندن له ده‌ره‌وه‌ی وولات به‌ریتانیا. ئه‌م د.به‌رهه‌مه له‌وکاتدا له اتحاد وگنی سه‌ر به سه‌دام بوو مه‌گه‌ر خو بزانی ج دژایه‌تیه‌کی ئۆپوزیسیونی...\nلۆزان ئەحمەد: بەڕێوەبەرى تاپۆى سلێمانی كەى لە بەرتیل بێزار دەبێت؟\nقەیرانى نیشتەجێَبوون لە شارى سلێمانى، رۆژ بەرۆژ دەبێتە كارەساتێكى گەورەى مرۆیى، ئەگەر جاران كچێك داواى گوڵێكى باخچەى پادشاى لە دەزگیرانەكەى كردبایە، ئەوا ئەمڕۆ پێى دەڵێ ئەگەر پیاویت دوو هۆدەت پەیدا دەكرد تا لەسەرماى زستان و گەرماى هاوین بمانپارێزێ. ئەگەرچى سەرجەم بەرپرسە چاوگەشەكانى كوردستان لەخۆشترین...\nد. فائیق محەمەد گوڵپى: ململانێى نەوشیروان مستەفا لەگەڵ تاڵەبانى و بەرزانیدا بە كوێ دەگات\nهۆكارەكەى هەر چیەك بێت و ئەنجامەكەى هەر چۆنێك بێت،پارتى و یەكێتى لەسەر ئەوە رێكەوتون كە بە لایەنى كەمەوە تا چوار ساڵى ترپێكەوە فەرمەنڕەواى هەرێمى كوردستان بكەن،لەبەر ئەوەى ئەو دوو حزبە لە ماوەى هەژدە ساڵى رابوردووى دەسەلاتیاندا وێنەیەكى جوان و دادپەروەریان پێشان نەدا،لەلایەن زۆرینەى تاك و پێكهاتەكانى...\nکوردۆ: ئاسیا سیل و كۆرەك تلیكۆم په‌یوەندیەكى تەلەفونی..زنگ .ز زنگ\nئاسیا سیل و كۆرەك تلیكۆم په‌یوەندیەكى تەلەفونی..زنگ .ز زنگ تەلەفونە.. زنگ زنگ ئاسیا سیل: فەرموو خزمەتگوزارى ئاسیا سیلت لەگەلە.. كۆرەك تلیكۆم: جیهان..ئەكەینە كونە مشك لیتان.. ئاسیا سیل: دەنگت بیسراوە زۆر سوپاس .. كۆرەك تلیكۆم : توت ..توت شەبەكەیە نە خیر دایخستەوە.. زۆرم پێ سەیرە كە ئەمرۆ لە بیناو...\nلاپەڕە 1889/1895: « :: ... 1886 1887 1888 1889 1890 1891 1892 ... :: »


ئایا خواردنەوەی کوپێک چا تەندروستە\n2019-04-18 [02:15 AM]\nزانایانی ئوسترالیا توێژینەوەیەكیان شی كردەوە و بۆیان دەركەوت كە خواردنەوەی رۆژانەی یەك كووپ چا، مەترسی تووشبون بە نەخۆشییەكانی دڵ و لوولەكانی خوێن كەم دەكاتەوە.\nزانایانی ئوسترالیا زانیارییەكانی توێژینەوەیەكیان شی كردەوە كە 23 ساڵی خایاند و 35 هەزار كەس بەشداریان تیایدا كرد، ئەوان گەیشتنە ئەو ئەنجامەی كە خواردنەوەی رۆژانەی یەك كووپ چا مەترسی تووشبوون بە نەخۆشییەكانی دڵ و لوولەكانی خوێن كەمتر دەكاتەوە.\nزانایان لەو بارەوە دەڵێن، خواردنی ئەو خۆراكانەی كە بڕی 500 ملیگرامیان لە مادەی فلافۆنید تیادایە، لە دەركەوتنی و پەرەسەندنی نەخۆشییەكانی تاجی دڵ و مێشك و نەخۆشی لوولەكانی خوێن دەتپارێزێت، وەك گۆڤاری "لایف ساینس"، بڵاوی كردەوە.\nزانایان زیاتر گوتیان، بڕی پێویست لەو مادە كە رۆژانە پێویستە بخورێتەوە لە كووپێك چادا هەیە، بۆیە ئەوان هاوكات رێنوێنیان دا بە دووركەوتننەوە لە جگەرەكێشان و خواردنەوەی كحوول، چونكە كاریگەری ئەو مادە لەناو لەشدا پەك دەخەن.\nنەخۆشی دڵ و لوولەكانی خوێن لە بڵاوترین جۆرەكانی نەخۆشین لە دنیا كە ساڵانە سەتان هەزار كەس بەو هۆیەوە گیان لەدەست دەدەن، هۆكارەكانی نەخۆشی دڵ زۆرن لەوانە بەهۆی شێوانی زكماكی و نەخۆشییەكانی بەرزی فشاری خوێن و شەكرە و هیتریش.\nئەم هەواڵە 10186جار خوێندراوەتەوە


پۆلیسی "ئەمریکا" چۆنیەتی بەکارهێنانی رۆبۆتێکی هاوشێوەی سەگ تاوتوێ ئەکات\n28/11/2019 01:22 PM\nلەم دواییانەدا ئەنجومەنی ئازادی مەدەنیی ئەمریکا لە ماساچۆسێت کۆمەڵێک بەڵگەی دۆزیوەتەوە کە ئەیسەلمێنی پۆلیسی ئەمریکا خەریکی تاوتوێ کردنی چۆنیەتی بەکارهێنانی رۆبۆتی هاوشێوەی سەگە کە لەلایەن کۆمپانیای "بۆستۆن داینەمیکس"ـەوە بەرهەم هاتووە.\nبەگوێرەی ئەم بەڵگانە ناوەندی فێرکاری و مۆزەخانەی پۆلیسی ماساچۆسێت لە رێکەوتی ٨ـی مانگی حەوتی ئەمساڵدا، رووداوێکی فەیسبووکی لە ژێر ناونشیانی "بەکارهێنانی زانستی رۆبۆتیک لە بەڕێوەبردنی یاسادا"ـی رێکخستبوو و گۆیا ئەم داخوازیانه لەپاش ئەم رووداوە رێکخراون. پێشتر ماڵپەڕی هەواڵنێریی WBUR News رایگەیاندبوو کە پۆلیسی ئەمریکا بۆ پووچەڵکردنەوەی بۆمب لە تەکنەلۆژیای رۆبۆتیک کەڵک وەرئەگرێت. هەروەها "دەیڤید پرۆکۆپیۆ" وتەبێژی پۆلیسی ماساچۆسێت لەگفتوگۆیەکدا لەگەڵ ئەم ماڵپەڕە گوتوویەتی: تەکنەلۆژیای رۆبۆتیک لەو کات و شوێنانەدا کە مەترسیدارن ئەتوانن ئامزارێکی زۆر بەسوود بن.\nهەڵبەت "مایکڵ پری" جێگری بەشی پەرەپێدانی کۆمپانیای "بۆستۆن داینەمیکس" رایگەیاندووە کە ئەم کۆمپانیایە بەتەمای بەرهەمهێنانی رۆبۆتی چەکدار نییه. "پری" ئەڵێ مەبەستی ئێمە لە بەرهەمهێنانی ئەم جۆرە رۆبۆتە تەنها بۆ ئەوەیه کە لەکاتی مەترسیداردا زانیاری دروست دەستەبەر بکەین و بیر لە رووبەڕووبوونەوەی فیزیکی لەگەڵ ئەم دۆخە ناکەین.\nپاش بەرهەمهاتنی ئەم رۆبۆتانه کە هاوشێوەی سەگن و خراونەتە بەردەستی پۆلیسی ئەمریکا، هەندێک کەس بەنیگەرانییەوە لەم بابەتەیان ئەڕوانی و لایان وابوو ئەم کارە دەسەڵاتی پۆلیس بۆ ترساندن و هەروەها چاودێری کردنی هاووڵاتیان بەرز ئەکاتەوە.


ساڵێك بە سەر مەرگی پیاوێك تێپەری كە هەموو تەمەنی بۆ كوردستان ژیا!\nSAT, 15 AUG 2020 19:55 Erbil, GMT +3\nWED, 15 JAN 2020 11:47 | KDP.info\nئەو شەوە چواردە لە سەر پازدەی مانگی یەكی 2019 بوو، تا درەنگانی شەو لە خزمەتی دابوم، زۆر كەم باسی مەرگی دەكرد، ئەو شەوی گوتی: نیاز دەمەوێ بمرم! گوتم: نا بابە گیان ئەتوو بەهێزی بەرگەی زۆر ناخۆشیت گرتووە، دەیان جار مەرگت بەزاندووە! گوتی: باشە، كوڕم بڕۆ بخەوە، ئەمن دەبێ بڕۆم! دەفكریم دەبێ مەبەستی لە كوێ بێ؟ گوتم: ناچم هەتا نەخەوی! گوتی: وا خەوتم، تۆش بڕۆ! دەوری سەعات یەك بوو، چوومە ژوورەكەی خۆم و دوو لە خزمە پێشمەرگەكان وەك هەمیشە لە لای بوون! بە جەماعەتم گوت: ئەمن دەرگام داناخەم هەر چەندە ئەو شەوی سارد بوو، بەڵام هەستێكم بۆ دروست بوو كە شتێ روودەدا! لە قەلەقی و دڵەڕاوكێ نازانم خەوم لێكەوت یان نا؟! سەعات دوو و چل دەقەی شەوی 2019/1/15 یەكێ لە پێشمەرگەكان بانگی كردم و گوتی كە مامۆستا وەزعی باش نییە! زانیم… بە راكردن چوومە ژوورەكەی، بینیم دڵی پیاوێكی تا سەر ئێسقان تێكۆشەر، یەكێ لە ماندووترین پێشمەرگەكانی كوردستان بۆ هەمیشە لە لێدان كەوت! مامۆستا مەلا مەحمەد مەلا قادر لە شوباتی 1934 لە گوندی بیركەپرانی دەشتی هەولێر لە خانەوادەیەكی كوردپەرەوەر لە دایكبووە، هەر لە بنەماڵەكەیاندا سێ مامی و چەندین خزمی تری لە شەڕی هۆزەكانی كورد و عەرەب لەو دەڤەرە شەهید بوونە! بە هۆی مەلا قادری باوكی زوو ئاشنایەتی بە هزری كوردپەروەری دەبێ، لە سەرەتاكانی پەنجاكان پەیوەندی بە پارتی دیموكراتی كوردستانەوە دەكا، ئیتر لەوساوە بێجگە لە كورد و كوردستان هیچ شتێكی تری لا ئامانج نەبوو، هەموو پلە حزبیەكانی بە توانا و گیانفیدایی خۆی بڕی هەتا گەیشتە پلەی ئەندامی سەركردایەتی لە 1972 و دواتریش ئەندامی مەكتەبی سیاسی لە 1984. \nمامۆستا مەحەمەدی مەلا قادر، هەموو ساتەكانی ژیانی، نزیك بە 60 ساڵ لە كوردایەتی و پێشمەرگایەتیدا بەسەر برد، پێدەشت و چیاو كێو لە كوردستاندا نەماوە پێی ئاشنا نەبووبێ و دەست لە ملانێی لەگەڵدا نەكردبێ! هەر لە دەشتی كاكی بەكاكی هەولێرەوە لە دەشتەكەی مێرخاسان و جوامێرانەوە، بەنهێنی لە ناو شاری هەولێری هۆلاكۆ بەزێنەوە، لە دەشتەكەی گەرمیانەوە، لە كەلار و كفری لانەی شێرانەوە، تا هەورەمانی سەركەشەوە، هەر لە هیران و خۆشناوەتی مەڵبەندی جوامێرانەوە تا بادینانی سەركەش پێ بە پێ بە سگی برسی و پڕ لە مەترسی و گیانفیدایی بە ورەیەكی پۆڵاینەوە تێكۆشاوە و خەباتی كردووە و قوتابییەكی پاك و بەوەفای بارزانیی نەمر و پارتی دیموكراتی كوردستان بووە. هەمیشەش باوەڕی بە تەبایی نێو ماڵی كورد و دەوڵەتی كوردستانی بووە! بابە گیان با رۆحت ئارام بێ، تێكڕای كوردستانیان، تەنانەت ئەو بەڕێزانەی كە رێبازی فكریان لەگەڵت جیاواز بوو، شاهیدی جوامێری، ئازایی، راسگۆیی و دەستپاكی و دڵسۆزیت بۆ دەدەن! بە شاهیدی ئەوان: تۆ نموونەی پێوەرە جوانەكانی شۆڕشی ئازادیخوازی كوردستانیت! رۆحت شاد… ئەی ئەو كەسەی تەنیا بۆ كورد ژیای….


تاریخ ایجاد در جمعه, 12 آذر 1395 15:52\nیه‌نس په‌ته‌ر یاکووبسه‌ن\nجاکووبسەن لە ژێر کاریگەری هانس کریستیان ئاندێرسەندا نووسینی دەستپێکرد، هەر زووش بوو بە رۆماننووس و چیرۆکنووسێکی بەتوانا. ئەو هەرئەوەندە کە هۆگری ئەدەب بوو، هۆگری زانستە سروشتییەکانیش بوو. یاکووبسەن لە ژیانی کورتی خۆیدا وەک نووسەرێکی خاوەن بەهرە و بەدەسەڵات دەناسرا.\n'دوو دنیا' نموونەیەکی بەرز و جوانە، لە توانایی و شێوەی کاری ئەو لە نووسینی کورتە چیرۆکدا. H.Knudsen ئەم چیرۆکەی کردۆتە ئینگلیسی. (لە رووی ئەمەشەوە کراوەتە کوردی)\nسالزاک، چۆمێکی خۆش و دڵگر نییه، به‌لای ڕۆژهه‌ڵاتیه‌وه گوندێکی چکۆله‌ی لێیه. ئه‌م گونده ئێجگار تاریک و دڵته‌نگ، زۆر هه‌ژار و بێده‌نگ دیاره؛ وه‌ک ئه‌وه‌ی کۆمه‌ڵێک هه‌ژاری به‌ڵالێدراو و چاره‌ڕه‌ش، به‌بێگوزه‌ران له‌م قه‌راغه گیرسابێتنه‌وه. خانوه‌کان هه‌تا دوور له لێواره‌کانی ئه‌م چۆمه کشاون. شانه پۆڵکاو و ڕووخاوه‌کانیان پاڵیان وێک داوه؛ کۆڵه‌که‌ی ڕزیوی بن دیواره‌کان له دارشه‌قی کوێران ده‌چن که له‌م گوێچه‌مه‌دا ڕێ ده‌کوتن.\nپه‌نجه‌ره خه‌مگرتوه‌کانیشیان له‌ژێر بانه زه‌ق و قوڕینه‌کانیان به‌ڕوویه‌کی گرژ و بێزارییه‌وه ده‌ڕوانن بۆ ئه‌و ماڵه خۆشانه‌ی ئه‌و‌به‌ری چۆم که تاقه تاقه یان دوو دوو، له شوێنێکی خۆش سه‌ریان هه‌ڵداوه و له‌و ده‌شته به‌رین و سه‌وزه‌ڵانه‌دا تا دووره‌ده‌ست لێره و له‌وێ بڵاو بوونه‌ته‌وه.\nله ده‌ور و به‌ری ئه‌م ماڵه فه‌قیرانه چرایه‌کی لێ نییه، ته‌نیا تاریکی و بێده‌نگییه‌کی خه‌مهێنه‌ره، له پاڵ ده‌نگی ئه‌م چۆمه دا که به ئارامی و به‌بێوه‌ستان به‌ره‌وخوار تل ئه‌خوا و له‌به‌ر خۆیه‌وه بۆڵه‌بۆڵیه‌تی؛ سه‌نگینی ئه‌خاته سه‌ر ژیانی پڕ له ماندوویی و په‌رێشانیان.\nخۆر له داچووندا بوو. هه‌وا پڕ بوو له ده‌نگی فڕه‌فڕی کوللان که بایه‌کی توند له‌وبه‌ره‌وه ئه‌یهێنان؛ ده‌نگی فڕه‌یان له کاتی تێپه‌ڕین به‌سه‌ر قامیشه‌ڵانی که‌نار چۆم به‌رز و نزم ده‌بۆوه.\nکه‌مێک لای ژوورووی چۆمه‌که‌وه لۆتکه‌یه‌ک خه‌ریکبوو نزیک ده‌بۆوه. ژنێکی کز و ڕه‌قه‌ڵه له دانه‌یه‌ک له‌و ماڵانه‌ی قه‌راخ چۆمه‌که به‌سه‌ر ته‌یمانه‌ی هه‌یوانه‌که‌دا ،خۆی شۆڕ کردبۆوه و به‌ره‌و لۆتکه‌که ده‌یڕوانی. به ده‌سته بێڕه‌نگه‌کانی سێبه‌ری بۆ چاوه‌کانی کردبوو؛ چونکه له‌و شوێنه‌وه لۆتکه‌که ده‌هات، تیشکی خۆر له ئاوه‌که‌دا ده‌گه‌ڕایه‌وه و بریسکه تونده‌کانی توانای چاوی له بینین بڕیبوو، وه‌ک ئه‌وه‌ی لۆتکه‌که له سه‌ر ئاوێنه‌یه‌کی زێڕیندا ده‌ڕۆی.\nله تاریک و ڕوونی ئه‌م ئێواره‌دا ڕوومه‌تی زه‌ردهه‌ڵگه‌ڕاوی ئه‌م ژنه، وه‌ک سه‌رچاوه‌یه‌کی ڕوو ناکایی به‌جوانی دیاربوو؛ وه‌ک چۆن که‌فی سپیی شه‌پۆله‌کانی ده‌ریا، له تاریکایی شه‌وانا دیاره.\nچاوه بێهومێده‌کانی به‌ترسه‌وه به‌ملاولادا ده‌گێڕا؛ به‌حاڵ زه‌رده‌خه‌نه‌یه‌ک نیشته سه‌ر لێوه‌کانی، به‌ڵام هێشتا چرچی نێوچاوه زه‌قه‌که‌ی سایه‌ی بریارێکی ناهومێدانه‌ی ده‌خسته سه‌ر روخساری.\nده‌نگی زه‌نگی کلیسا چکۆله‌که‌ی دێ هات. ژنه‌که پشتی کرده ڕۆژداچووون، سه‌ری بۆ پێش و دوا گێڕا، وه‌ک ئه‌وه‌ی بیهه‌وێ خۆی له ده‌نگی زه‌نگه‌که بدزێته‌وه، به منگه‌منگ له وه‌ڵامی درێژه‌ی زه‌نگی کلیساکه‌دا وتی:'' ناتوانم ڕاوه‌ستم. ناتوانم ڕاوه‌ستم.''\nبه‌ڵام ده‌نگی زه‌نگه‌که هێشتا هه‌ر ده‌هات.\nئه‌م ژنه وه‌کوو ئه‌وه‌ی ئازاری هه‌بێ، له وه‌ره‌نداکه‌دا هه‌ر ده‌هات و ده‌چوو. سایه‌ی ناهومێدی له سه‌ری هه‌ر زۆرتر ده‌بوو. هه‌ناسه‌یه‌کی قووڵی هه‌ڵکێشا، وه‌کوو که‌سێک مه‌جبوور به‌گریان بێت به‌ڵام نه‌توانێ بناڵێنێ....\nساڵانێکی زۆر به‌ده‌ست ئه‌م نه‌خۆ شییه‌وه ئێش و ئازاری دیبوو؛ چ ڕێی کردبێ یان ڕاکشا بێ هه‌رگیز بۆ تاوێک حه‌سانه‌وه‌ی نه‌بوه.\nته‌گبیر و ڕای به ژنانی شاره‌زا و لێزانیش کردبوو؛ چاک و پیرانیش هه‌ر زۆر چووبوو، به‌ڵام هیچ فایده‌یه‌کی نه‌به‌خشیبوو.\nسه‌رئه‌نجام له مانگی سه‌پتامبه‌ردا چووبوه زیاره‌تی ''پیر بارته‌لمیۆ''؛ له‌وێ کابرایه‌کی پیری یه‌کچاو پێی ده‌ڵێ: چه‌پکێک گول و نه‌ختێ ورده شیشه و لێوه‌چێ گه‌نم و هه‌ندێ کڕێژه‌به‌رده‌ی نێو گۆڕستان و چه‌ند تاڵ له کزیه یان په‌لکه‌ی خۆی ببڕێ و له‌گه‌ڵ چه‌ند ته‌ڵاشێک له داری تابووت پێکه‌وه‌یان ببه‌ستێ و بیخا بۆ ئافره‌تێکی گه‌نج و شاد، که له‌سه‌ر ئاو به‌ره‌و ئه‌و دێت. ئاوا نه‌خۆشییه‌که ئه‌و به‌رده‌دا و ده‌چێ بۆ یه‌کیتر.\nئێستاکه ئه‌م ژنه هه‌موو ئه‌م شتانه‌ی ئاماده کردوه و له ژێر کۆڵوانه‌که‌یدا شاردوویه‌تیه‌وه. لای ژوورووی چه‌مه‌که‌شه‌وه لۆتکه‌یه‌ک خه‌ریکبوو ده‌هاته خوار، یه‌که‌م دانه‌یشه له‌دوای به‌ستنی ئه‌م چه‌پکه گوڵه سیحراوییه‌دا دێ. ژنه‌که دیسان هه‌نگاوی هه‌ڵێنایه‌وه به‌ره‌و ته‌یمانه‌ی هه‌یوانه‌که. لۆتکه‌که ئه‌وه‌نده نزیک ببۆوه که ده‌یتوانی شه‌ش که‌سی تێدا ببینێ. ئه‌وانه وه‌ک بێگانه ده‌هاتنه به‌رچاو. له لووتکه‌ی پێشه‌وه لۆتکه‌وانه‌که ڕاوه‌ستا بوو. له کلکی لۆتکه‌که‌وه ژنێک دانیشتبوو، پیاوێکی گه‌نج له‌لای ده‌ستییه‌وه بوو. ژنه‌که لۆتکه‌که‌ی به‌و لایه‌دا ده‌برد که لۆتکه‌وانه‌که پێی ده‌گوت. ئه‌وانیتر له نێوه‌راستی لۆتکه‌که دانیشتبوون.\nژنه نه‌خۆشه‌که خۆی دا به‌سه‌ر ته‌یمانه‌ی هه‌یوانه‌که‌دا. هه‌موو چرچ و لۆچی ده‌م و چاوی ڕه‌ق و وشک ببوون. ده‌ستی له ژێر چارۆکه‌که‌یه‌وه بوو. خوێن زیابوه نێو چاوانی. هه‌ناسه‌ی لێبڕابوو. به کونه‌لووتی له‌رزۆک و گۆنای سوور و گڕگرتوو،چاوی زه‌ق و ده‌رپه‌ڕیویه‌وه، چاوه‌ڕوانی گه‌یشتنی لۆتکه‌که‌ی ده‌کرد.\nهه‌ر ئێستا ده‌نگه‌ده‌نگی خه‌ڵکی نێو لۆتکه‌که ده‌بیستراـ جارێک به‌ڕوونی و جارێک به‌کپی. یه‌کیان ده‌یگوت:'' به‌خته‌وه‌ری، وشه‌یه‌کی ته‌واو بێدینانه‌یه. له هیچ شوێنێکی ئینجیلی تازه دا ئه‌م وشه‌یه ناتوانین ببینین.\nیه‌کی تر پرسی: ''ئه‌ی ڕزگاری؟"\nئه‌ویدی گوتی: "نا، جارێ گوێڕاگرن؛ گفتگۆکه خه‌ریکه له باسه‌که دوور ئه‌که‌وێته‌وه، پێموایه باشتره بگه‌ڕێینه‌وه سه‌ر ئه‌وه‌ی که ده‌ستمان پێکرد.'' زۆر چاکه، که وایه با له یۆنانییه‌کانه‌وه ده‌سپێبکه‌ین."\n"له پێشدا له فه‌نیقییه‌کانه‌وه."\n"له باره‌ی فه‌نیقییه‌کان چیده‌زانی؟"\n"هیچ! به‌ڵام له‌به‌رچی هه‌میشه به‌سه‌ر فه‌نیقییه‌کانا باز ده‌ده‌ن؟"\nله‌م کاته‌دا لۆتکه‌که گه‌یشتبوه به‌رانبه‌ر ماڵه‌که و خه‌ریکبوو تێده‌په‌ڕی. له نێو لۆتکه‌که، که‌سێک سیگارێکی داگیرساند. بۆ ماوه‌یه‌کی کورت رووناکییه‌ک که‌وته سه‌ر ئه‌و خانمه‌ی له سوککانی لۆتکه‌که بوو. پیاو ده‌یتوانی له رووناکییه‌کی سووردا\nڕوومه‌تێکی گه‌ش و کچانه ببینێ، زه‌رده‌خه‌نه‌یه‌ک له‌سه‌ر لێوه‌کانیه‌تی و به‌چاوێکی کراوه‌وه  ده‌ڕوانێ بۆ تاریکایی ئاسمان. ڕۆشنایی نه‌ما، شڵپه‌یه‌کی سووک هاته گوێ، وه‌ک ئه‌وه‌ی که‌سێک شتێک بخاته نێو ئاو، لۆتکه‌که تێپه‌ڕی. ساڵێک دوای ئه‌مه، له رۆژێکدا که خۆر له‌درزی نێوان چه‌ند په‌ڵه هه‌وریکی سوورداگیرساوەوە، تیشکی ده‌خسته سه‌ر ئاوه ڕه‌شه‌کانی ئه‌م چۆمه، بایه‌کی فێنک به‌سه‌ر ئه‌و ده‌شتانه‌دا ده‌خشا؛ کولله‌یه‌کیش به ئاسمانه‌وه نه‌بوو، ته‌نیا خشه‌خشی قامیشان ده‌هات، له دووره‌وه لۆتکه‌یه‌ک به‌چۆمه‌که‌دا ده‌هاته خوار.\nپیرێژن له که‌نار چۆمه‌که‌وه به‌ره‌وخوار دائه‌کشا. دوای ئه‌وه‌ی چه‌پکه گوڵه ئه‌فسووناوییه‌که‌ی به‌ره‌و ئه‌و کچه گه‌نجه فڕێدابوو، بوورابۆوه. هه‌ستێکی به‌هێز یان خۆ پزیشکێکی تازه‌گه‌یشتوو له دراوسێیه‌تی، کاری کردبوه سه‌ر نه‌خۆشییه‌که‌ی. چه‌ند مانگێک به‌ره‌و چاکبوونه‌وه چووبوو، دواییش چاک چاک ببۆوه. له پێشدا ئه‌م چاکبوونه‌وه ئێجگار دڵخۆشی کردبوو. به‌ڵام ئه‌م ئه‌م دڵخۆشییه‌ی زۆری نه‌خایاند. دڵشکاوی و خه‌مۆکی، بێئارامی و ناهومێدی رووی لێنابوو؛ چونکه وینه‌ی ئه‌و کچه‌ی نێو به‌له‌مه‌که‌ی هه‌ر له‌به‌ر چاو بوو. ده‌یبینی ئه‌و کچه له‌به‌ر پێیدا چۆکی داداوه و لێی ده‌پاڕیته‌وه. دوایی ئه‌م خه‌یاڵه‌ی گه‌رچی له‌به‌رچاو ون ببوو، به‌ڵام ده‌یزانی ئه‌م کچه هه‌ر له‌وێیه و هه‌میشه ده‌ناڵێنێ. کوتووپڕ کچه‌ی ده‌هاته‌وه  به‌رچاو، ڕه‌نگ په‌ڕیو، زه‌رد هه‌ڵگه‌ڕاو ، به‌چاوێکی سه‌یر و نائاسایییه‌وه لێی ده‌ڕوانێ.\nبه‌م ئێواره ئه‌م ژنه به‌م گوێچه‌مه‌دا ده‌چوه خوار. گۆچانێکی به‌ده‌سته‌وه بوو. له‌سه‌ر لمی نه‌رمی قه‌راخ چه‌مه‌که یه‌ک له دوای یه‌ک خاچی ده‌کێشایه‌وه؛ جارجار ڕاست ده‌بۆوه و گوێی هه‌ڵده‌خست؛ دوایی دائه‌مووکاوه و ده‌ستی ده‌کرده‌وه به خاچ کێشان.\nله ناکاو ده‌نگی زه‌نگی کلیسا به‌رز بۆوه. به‌هێواشی دوادانه خاچی کێشایه‌وه، گۆچانه‌که‌ی دانا و ئه‌ژنۆکانی خسته سه‌ر زه‌وی و ده‌ستی به دۆعا خوێندن کرد. پاشان هه‌نگاوی هه‌ڵێنا به‌ره‌و چه‌مه‌که، تا ئاو گه‌یشته بن هه‌نگڵی. ده‌سته‌کانی نووشتانه‌وه و خۆیدا به‌ده‌م ئاوه‌که‌وه. ئاو هه‌ڵیگرت، کێشایه قووڵاییه‌که‌ی و تلی پێدا، وه‌ک هه‌میشه قورس و مه‌لوول به‌لای دێکاندا، به نێو کیڵگه‌کاندا، بردی بۆ دوور.\nلۆتکه‌که زۆر نزیک ببۆوه. هه‌ر ئه‌و خه‌ڵکانه‌ی له نێودا بوون که ساڵی ڕابردوو به یارمه‌تی یه‌کتر لۆتکه‌که‌یان لێده‌خوڕی. ئه‌وان له گه‌شتێکی زه‌ماوه‌ندا بوون. پیاوه‌که له‌سه‌ر سوککانه‌که بوو؛ کچه‌که له نێوه‌ڕاستی لۆتکه‌که ڕاوه‌ستابوو، چارۆکه‌یه‌کی گه‌وره‌ی بۆری له خۆی ئاڵاندبوو، له‌چکه‌یه‌کی سووری له سه‌ر کردبوو... پاڵی دابوو به کۆڵه‌که‌ی لۆتکه‌که‌وه و له‌به‌ر خۆیه‌وه گۆرانی ده‌گوت.


شارستانیەتی ڕۆم كەوتە بن كاریگەریی میراتی شارستانیەتی گریكەوە، هونەری شانۆیان زیندوو ڕاگرت، ئەگەرچی لەم هونەرەدا نەگەیشتنە ئاستی گریك، بەڵام سینیكا و بلاوتۆس، وەك دوو دەقنووسی ڕۆم، لە پاش سەدەی شازدەم، كاریگەرییەكی گەورەیان بەسەر زیندوو بوونەوەی هونەری دراماوە هەبوو. لە سەردەمی ئیمپراتۆریەتی پیرۆزی ڕۆم و باڵادەستیی كڵیسەدا، شانۆ زۆر پاشەكشەی كرد، پاشان چووە بن باڵی كڵیسە و بابەتی ئایینەوە، لە سەردەمی ڕێنیسانس (ڕاپەڕین و بووژانەوەی ئەوروپا)دا، هێدی هێدی شانۆ لە بن چەتری كڵیسە دوور كەوتەوە، كەوتە بن كاریگەریی هزر و فەلسەفە و زانستەوە.\nهونەر یەكێكە لە نیشانەكانی هەر نەتەوەیەكی زیندوو، هەرچەندی هونەر لە ژیانی نەتەوەدا ئامادە و چالاك بێت، ئەوە نیشانەی گەشە و پێشكەوتنی نەتەوەیە. گەشە كردن و بووژانەوەی شانۆ وەك هونەرێكی سەرەكیی بەرەی مرۆڤایەتی، نیشانەی زیندوویی و پێشكەوتنی نەتەوەیە. ئەم هونەرە لە چەندین ئاستدا نەخشی كاریگەری لە ژیانی خەڵكدا هەیە. چێژ و چەشە، هزر و بیركردنەوە، ڕەخنە و بەهای بەرز، جوانی و هەستی بەرز، هەموو ئەمانە بەشێكن لەو بەهاگەلەی چاوەڕوان دەكرێت لە نێو گەلدا ببن بە پەیامی هونەری شانۆ. ڕشتەیەك هونەر لە ئامێزی شانۆدا كۆ دەبنەوە، لە نموونەی دیكۆر، مووزیك، جل و بەرگ، دەقی وێژە، بیناسازی. هۆڵی شانۆ هەوارگەیەكە لە هەوارگەكانی هونەر، ڕووبەرێكی دەگمەنە بۆ پیشاندانی هونەر.\nبە شێوەیەكی نەریتی، توخمەكانی شانۆ دابەش دەبنە سەر:\n-هۆڵی شانۆ، بریتییە لە تەختەی شانۆ، كورسی و شوێن دانیشتنی بینەران، شوێنی هاتنە ژوور و چوونە دەر و پشوودان.\n-تەختەی شانۆ، وەك بەشێك لە هۆڵی شانۆ، جێ و ڕووبەری نمایش كردنی شانۆنامەیە، سەرزەمینی دەركەوتنی ئەكتەرە لە كاتی پێشكەش كردنی نمایشدا.\n-كاراكتەر، دابەش دەبێتە سەر دەرهێنەر، ئەكتەر، بەرهەمهێنەر، بینەر.\n-دیكۆر، ئەو وێنە و دیمەنانەن، كە كەش و ژینگەی دەقی درامایەكەی بە نواندن تێیدا بەرجەستە دەكرێت.\nبۆ ئەوەی نمایشێكی سەركەوتووی شانۆ پێشكەش بكرێت، زۆر گرنگە بە درێژایی كاتی نمایشەكە، هەست و هۆش و گۆشی بینەر بە لای خۆیدا ببات، ڕاستەوخۆ ژینگە و ڕایەڵێكی كاریگەر و گونجاوی زیندوو، لە نێوانی ئەكتەر و بینەر ڕووبەڕوو بەدی بێت. دەرفەتی هەڵەی تێدا نییە، بۆیە نمایشی شانۆیی دەبێت تۆكمە و بەهێز و گوڕ و تینەوە، پیشانی بینەر بدرێت، دەرفەتی هەڵە و چەوتیی تێدا نەبێت. بەدەست هێنانی كاردانەوە و بە دەنگەوە هاتنی ڕاستەوخۆ بۆ نمایشی شانۆیی، مەرجی سەرەكیی هونەری شانۆیە. پێویستە ڕایەڵی (نووسەر- دەرهێنەر- ئەكتەر)، هاوشان لەگەڵ هاوكارانی دیكەی نمایش، تەواوی توانای خۆیان بخەنە گەڕ بۆ بەدەست هێنانی خۆشی و سەرسامیی بینەر. كولتوور و بەهای بەرز و بەرچاو ڕوونی و چێژ و چەشە و خۆشی، بە هەوادارانی شانۆ بدرێت.\nلە ڕووی پەرۆشییەوە، نووسەر و توێژەری گەلانی نائەوروپی زۆر جار گوتوویانە، هونەری شانۆش لە نێو میراتی شارستانیی ئەوانیشدا هەیە. ئەم قسەیە دەرهەق بە میراتی شارستانیی كوردیش گوتراوە. لە ڕوانگەی منەوە، شانۆ وەك ڕواڵەتێكی شارستانیەتی ئەم سەردەمە، بەو چەشنەی ئەمڕۆ لە ناوەندەكانی خوێندنی ئەكادیمی دەخوێندرێت، بە هەمان شێوە وەك هونەرێكی باو لە نێو وڵاتی ئێمە و تەواوی وڵاتانی دنیا پێشكەش دەكرێت، ڕیشەكەی بۆ شارستانیەتی ئەوروپای دوای ڕێنیسانس و شۆڕشی پیشەسازی دەگەڕێتەوە، لەوێشەوە بۆ سەردەمی گریك، گەلی داهێنەری شانۆ، دەگەڕێتەوە. قبووڵ كردنی ئەم ڕاستییەش، نە نەنگییە نە كەم و كوڕی.\nئێمەی كورد و گەلانی دیكەی ڕۆژهەڵاتی ناوەڕاست، لەگەڵ بەریەك كەوتنمان لەگەڵ شارستانیەتی ئەوروپا (ڕۆژاوا)، زۆربەی ڕواڵەت و سیماكانی ئەو شارستانیەتەمان وەرگرت. دیارە ئەمانەشمان وەك شتی دڵگیر و بەسوود زانیوە، بۆیە وەرمان گرتوون و دەیانكەین بە بەشێك لە كولتوور و میراتی خۆمان. بەم جۆرە لە سەرەتای سەدەی بیستەمەوە، لە نێو كوردیشدا هونەری شانۆ پەیدا بوو.


ڕەنگە ئەپڵ ئەپەکانی وەک Chrome و Gmail بکاتە ئەپی سەرەکی لە سیستەمی iOS – کەی ئای تی ئێن\nئەپی WhatsApp بە دۆخی تاریکەوە بۆ iOS و Android نوێکرایەوە\nئای ئۆ ئێس 20, شوبات 2020\nپێدەچێت ئەپڵ گەیشتبێتە ئەو بڕوایەی کە پێویست دەکات ژمارەیەک ئەپی دەرەکی بخاتە ڕیزی ئەپە سەرەکییەکانی سیستەمی iOS ـەوە.\nبە پێی ڕاپۆرتێکی پێگەی Bloomberg بێت، ئەپڵ کار لەسەر زیادکردنی ژمارەیەک ئەپی وێبگەڕ و ئیمەیڵ دەکات بۆ سیستەمی iOS وەکو ئەپی سەرەکی، هەروەها ئەپڵ دەیەوێت خزمەتگوزاری لایەنی سێیەمینی Spotify ـیش بکات بە ئەپێکی سەرەکی لە بڵندگۆکانی HomePod ـدا. ئەو ئەپانەی کە پێدەچێت ئەپڵ بیانکات بە ئەپی سەرەکی، هەریەکە لە ئەپەکانی Chrome و Gmail ـی گووگڵ یاخود هاوشێوەکانیان دەبن.\nهەروەها Bloomberg وتوویەتی کە پێشبینی دەکرێت ئەپڵ لە وەشانی iOS 14 ـەدا ئەو ئەپە لایەنە سێیەمینییانە بکاتە ئەپی سەرەکی سیستەمەکە و Spotify ـیش لە ڕێگەی نوێکارییەکەوە بۆ HomePod زیاد بکات. ئەپە سەرەکییەکان بریتین لەو ئەپانەی کە لە کاتی کڕین، یاخود فۆڕمات کردنەوەی مۆبایلەکاندا بە بێ داگرتن بوونیان هەن.\nهەر سەبارەت بە ئەپەکانی تایبەت وێبگەڕ و ئیمەیڵەکان، Bloomberg دەڵێت ئەپڵ پێشووتر ئامادەکاری کردبوو تاوەکو لە ڕێگەی یاریدەدەری دەنگی Siri ـییەوە فەرمان بە ناردنی نامەکان لە ڕێگەی ئەپە لایەنە سێیەمینییەکان بکرێت، بەو مانایەی کە پێویست ناکات ناوی ئەپەکە بە Siri بڵێیت و خودکارانە فرمانەکەت بۆ جێبەجێ دەکات، بەڵام تاوەکو ئێستا ئەمە بۆ Siri زیاد نەکراوە.\nلە ئێستادا ئەپڵ 38 ئەپی سەرەکی لە ئایفۆن و ئایپادەکاندا جێگیر کردووە، کە هەندێکیان تەنانەت کرداری زۆر کەمیش دەکەن، بەڵام لەسەر سەدان ملیۆن ئامێری کارکردووی iOS ـدا جێگیر کراون. ئەپڵ پێشووتر گوتبووی ئەو ئەپە سەرەکییانە ئەزموونی مەزن دەدەنە بەکارهێنەر لە کاتی بەدەستهێنانی ئامێرە کارکردووەکانی iOS ـدا.\nتاگەکان App Apple ئای ئۆ ئێس ئایپاد ئایفۆن ئەپ HomePod iPad iphone هەواڵ


چیرۆک / شەقامی زیندانییە نۆستالیژیاکان … نوسینی: حـەمە ھـیـوا – Dengekan\nچیرۆک / شەقامی زیندانییە نۆستالیژیاکان … نوسینی: حـەمە ھـیـوا\nbyHama Hewa\tJuly 7, 2018\tGeneral, Literature\nگوێبیستی ئەو گوتانەم،کە پیاوە ناساغەکە دەیچپێنێت بە گوێچکەی کچۆڵەکەیدا.\nئەوکاتانەی باوک دێت و فرمێسکی کچە بچوکەکەی دێتە خوار،ئێمەش دەگرین،دەگرین لەبەر ئەوەی نامانەوێ بمرین.\nجارێکیان ھاتە لای فرۆشگایەک لە ھەمان شوێن،ئەو فرۆشگایەی پیرەژنێکی پەککەوتوی گۆچان بە دەست خاوەنیەتی.\nلەوێدا بۆیەکەم جار بۆی دەرکەوت کە پیرەژن لەگەڵ ئەوەی پشتی چەماوەتەوە درەنگیش دەبیستێت ڕەنگە ھەر نەبیستێت،بەھەرحاڵ ھاتە ئەوێ و لە پشت یەکێک لە کاڵاکانەوە کچ و باوک ھێمایان ئاڵوگۆر بەیەکتر کرد و ھەردوکیان چونە جێگای ژوان.\n_باوکە دەمھەوێت لێت بپرسم ئێمەی مرۆڤ چۆن دروست دەبین؟ئایە دایک و باوکان شەوان زاوزێ دەکەن و ئێمە دروستدەبین؟یاخوود ھێزێکی میتاڤیزیکی ھەیە ئێمە دەھێنێتە بوون؟\n_کچۆڵەکەم من ئێستا تەمەنم سێ دەیە و نۆ ساڵێک دەبێ.راستیەکەی مەبەستمە بڵێم ئێمە تەنھا بە کردارێکی جوتبوون نایەینە دونیا،بەڵێ ھێزێک کە لەودیو سروشتە و لە نێوان بوون و نەبوندا ملیاران ساڵ شەری لەسەر دەکرێ ئێمە دروست دەکات.\n_باوکی باشم ئایە تۆ پێتوایە ئەو دونیا بونی ھەیە،دەچێتە ئەندێشەتەوە ئێمە دوای کۆچی ئەبەدیمان جارێکی تر ھەناسە وەرگرین و ببەخشین؟\n_من بروام وایە بونی ھەیە دونیای دواتر،ئەمەشت کە پێدەڵێم لە خۆڕا نیە،بەڵکو من پۆلێنکاریم بۆ دەیەھا شتی ئاڵۆز کردوە.پەیامی من لێرەدا ئەوەیە،دەبێت مرۆڤ ھەمیشە خاوەن خودایەک بێ،خودایەک ھی ھەمووان خودایەک ھی مرۆڤەکان ھی مێرولەکان ھی گشت جانەوەرەکان.\nئێمە چوار زیندانین لە مەملەکەتێکی ڕەشەوە نێردراوین بۆ ئێرە،ئێمە دژی کوشتن دۆستەکانین،دەمانھەوێت لە رێگای ئەو شتانەی کە بەسەرچون بریارێک بدەین،بەڵام بریارێکی پۆزەتیڤ و ئەرێنی.\nئێمە لێرە بەوە زیندانین کە دەبێت ھەمیشە لە جەنگ دابین،جەنگێکی پڕ لە کوژراوی ستەملێکراو،ئێمە بەوە زیندانین کە دەبێ ھەمیشە سۆبێکتە پڕ لە پیساییەکانمان بھێنینە ئۆبێکت.\nلەم شەقامەدا چوار کەس دەژین سێ کچ و کوڕێک،ئەوەی کە ئەمانە دەکات بە نوسین منم،ناوم ئیلیایە.\nسێ زیندانیەکەی تر لە ھۆش خۆ چوون،دەمێکیشە لە ھۆش خۆ چوون،نازانم من وەک ھۆشدارێک،یاخوود وەک دوپێیەکی زیندوو چی بکەم بە بیانوو بۆ ئەوەی ئەوان بھێنمەوە ئاگا.\nساڵی ٢٠٠٦ ی مانگی ڕەشەمێ کە گەیاندراینە ئێرە ھیچ گرفتێک لە ئەستۆمان نەبوو،ھەر چوارمان خاوەن پیشەیەک بوین.\nوەک ئاماژەم پێدا ئێستا ئێمە کورێکمان لەگەڵە کوڕێکی مەسیحیە و ناوی کریستیانە.\nمن و ھێلینا و فاتیمەش سێ کچین شەو و رۆژ لەم شەقامە دەگوزەرێنین،سێ کچی دەستەمۆکراسی دەست یادەوەریە زیندە بە گۆڕەکان.\nئێستا کە ساڵێک تێپەربوە بەسەر ئەم روداوە نەخوازراوانەوە زۆر شت شایەنی باسن،بەڵام سەرەکیترینیان ئەوەیە ئایە ئێمە چۆنی زیندو دەبوینەوە.\nدەبوو بگەرێم بە شوێن ئەو کچە گومڕایەی کە باوکی وەک ئینسایکڵۆپیدیایەک وابوو بۆی،بەڵام ئەفسووس ئەوەتاین بێ ھۆش کەوتین و دەگەڕێینەوە بۆ سەدەیەک پیش ئێستا و ،دواتریش پێشدەکەوین بۆ سەدەیەکی دی…\nPrevious مریەم سەعادەت ئه‌کته‌ری ناسراوی سینه‌ما و ته‌له‌ڤیزیۆنی ئێران، سەبارەت بە سینەمای منداڵان\nNext ژیلەمۆیەک ئاگرى کردەوە … نەجمەدین فارس\nدوو شیعر…. وه‌حشه‌كانی مۆدێرنه …. سه‌ده‌ی مه‌رگ\nڕامانێك له مارسدا…. جوتیار\nملیۆن ھەناسەی سەرکەوت تارۆ … جەمال ساڵح\nچەپ و ڕیفراندۆم لە کوردستان …. کار و ئەرکەکان چین …. ڕزگار ئاکرێی\nکاکە من گۆشت خۆرنیم، بەتۆ چی!؟… شەماڵ بارەوانی\nMay 21, 2022\tClosed


یەپەگە: سوپای سووریا بە رێککەوتن دەتوانێ بگەڕێتەوە رۆژئاوای کوردستان\n2018-08-26 [06:39 AM]\nگوتەبێژی یەکینەکانی پاراستنی گەل (یەپەگە)ی باڵی سەربازیی پارتی کرێکارانی کوردستان (پەکەکە) رایدەگەیەنێت، سوپای رژێمی سووریا تەنیا بە رێککەوتن، دەتوانێ بگەڕێتەوە ئەو بەشەی کوردستان.\nنوری مەحمود، گوتەبێژی یەپەگە لە بەرنامەیەکی کەناڵی (کوردستان 24)دا رایگەیاندووە، رژێمی سووریا بەبێ رێککەوتن و نەبوونی دەستوورێکی نوێ بۆ ئەو وڵاتە، ناتوانێ بگەڕێتەوە ”باکووری سووریا“، کە مەبەستی رۆژئاوای کوردستانە.\nنوری مەحمود لەبارەی هەڕەشەی بەشار ئەسەدی سەرۆکی رژێمی سووریا بە چوونەوەی سوپاکەی بۆ رۆژئاوای کوردستان، رایگەیاندووە، ئەو هەنگاوە ”مومکین نییە“ و سوپای عەرەبیی سووریا بەبێ رێککەوتن ناگەڕێتەوە رۆژئاوای کوردستان.\nگوتەبێژی یەپەگە ئاماژەی بەوەش کردووە، دانوستاندنەکانی ئەنجومەنی سووریای دیموکراتی و رژێمی سووریا بەردەوامن لەبارەی چارەنووسی دەسەڵاتی خۆڕێبەریی رۆژئاوای کوردستان.\nلەبارەی ئۆپەراسیۆنی هاوبەشی رووسیا و تورکیا لە دژی گرووپە توندڕەوەکانی شاری ئیدلیب، رایگەیاندووە، گوتەبێژی یەپەگە بەشداریی ئەو ئۆپەراسیۆنە ناکات، چونکە ”تەنیا شانۆ“یەکی ئەو دوو وڵاتەیە بۆ پاراستنی بەرژەوەندییەکانیان لە سووریا.\nنوری مەحمود جەختی لەوە کردووەتەوە، کە سەقامگیربوونی بارودۆخی سووریا و گەشەسەندنی دیموکراسی لە بەرژەوەندیی رووسیا و تورکیادا نییە.\nدوای دروستبوونی شەڕی ناوخۆیی لە سووریا و کشانەوەی رژێمی ئەو وڵاتە لە رۆژئاوای کوردستان، پەیەدە دەستی بەسەر ئەو بەشەی کوردستاندا گرت.


هونەرمەند عەبدول قەدوس قاسم (راست) لەگەڵ پارێزە کەرار عادل هەفتەی رابردوو تیرۆرکران لە شاری عەمارە لەلایەن چەکدارانی نەناسراوەوە. [وێنەكه لە سەر ئینتەرنێت بڵاوکراوەتەوە]\nکۆمسیۆنی باڵای مافەکانی مرۆڤ له عێراق دووشەممە (16 ئازار) رایگه‌یاند كه 26 چالاکوان لەلایەن چەکدارانی نەناسراوه‌وه تیرۆرکراون لە دەستپێکی بزووتنەوەی خۆپیشاندانەکانه‌وه لە وڵاته‌كه لە تشرینی یەکەمەوە.\nوتەبێژێکی کۆمسیۆنەکە، عەلی بەیاتی بە دیارونای وت کۆمسیۆنەکە 26 چالاکوانی ژماردووە کە تیرۆرکراون بە تەقەی راستەوخۆ لەلایەن چەکدارانی نەناسراوەوە.\n13 چالاکوانی دیکە برینداربوون لە هەوڵی سەرنەکەوتووی تیرۆرکردنیاندا و 15ی دیکە بەبێ زیان لەو هەوڵانە رزگاریانبووە.\nبەیاتی وتی بەوەش ژمارەی هەموویان دەبێتە 54 هەوڵی تیرۆرکردن لە دەستپێکی خۆپیشاندانە جەماوەرییەکانەوە کە داوای چاکسازی دەکەن.\nهەینی رابردوو، چالاکوانی مەدەنی، رەحیم ساجیت موتەفەجی لە ناوەندی بەسرەدا کوژرا لەلایەن چەند چەکدارێكه‌وه کە چەکی بێدەنگیان بەکارهێنابوو.\nئه‌م دواهه‌مین هێرشەیان سێ رۆژ دوای تیرۆرکردنی دوو چالاکوان ئەنجامدرا -- هونەرمەند عەبدول قەدوس قاسم و پارێزەر کەرار عادل -- لە شاری عەمارە، ناوەندی پارێزگای میسان.\nلایەنە چەکدارەکان تۆمەتباردەکرێن بە کوشتنەکان بۆ بێدەنگکردنی خۆپیشاندانەکان.\nئەو بەرپرسانەی پێشتر بۆ دیارونا لێدوانیان داوه میلیشیا عێراقییەکانی سەر بە ئێران تۆمەتباردەکەن بەو هەوڵانەی بە پلان دژ بە چالاکوانان ئەنجامدەدرێن بۆ تۆقاندنی خۆپیشاندەران.\nلەناوبردنی چالاکوانان بە پلان\nبەیاتی وتی سروشتی تیرۆرکردنەکان "کردەی تیرۆریستی پلانبۆکراون و کردەی کەسی نین، چونکە چەند مانگە بەردەوامن و لە سەرانسەری ناوچەیەکی جوگرافی بەرفراوانی وڵاتدا ئەنجامدراون".\nوتیشی: "دەزگا ئەمنییەکان بەرپرسیارێتی راوەستاندنی ئەو هێرشانەیان لەسەرشانە، کە زیادیانکردووە و ژمارەیەکی زۆر قوربانییان لێکەوتوونەتەوە."\nهه‌روه‌ها وتی: "ئەرکی دەزگا پەیوەندیدارە ئەمنییەکانە لێکۆڵینەوەی چڕ ئەنجامبدەن بۆ تیرۆرکردنەکان و بەخێرایی ئەنجامدەران دەستگیربکەن و ناسنامەکانیان بۆ رای گشتی ئاشکرابکەن و سزای دادوەرانە بدرێن."\nبەیاتی داوای لە هێزە ئەمنییەکان کرد "هەوڵەکانیان چڕبکەنەوە بۆ لەناوبردنی کۆگاکانی چەك لە عێراق و رێگریکردن لە لایەنە چەکدارەکان و نەهێشتنیان بۆ پاراستنی مەدەنییەکان لەو هەڕەشانەی ئەو لایەنانە دەیکەن".\nوتی: "گروپەکانی پشت تیرۆرکردنی چالاکوانان لەوانەیە هەوڵبدەن خۆپێشاندەران بترسێنن لەڕێی تاوانەکانیانه‌وه بۆئەوەی وایانلێبێت لە خۆپیشاندانەکان بەردەوام نەبن."\nوتی: " بەڵام ئەم میتۆدە سەلماندوێتی شکستخواردووە، چونکە تووندوتیژی بزووتنەوەی خۆپیشاندانی خەڵكی نەوەستاندووە و بگرە زیاتری کردووە."\nبەیاتی وتیشی: "ئەمە وامانلێدەکات گومانبکەین کە ئەو گروپانە ئامانجی دیەکەیان هەیە، لەوانەیە بۆ ناوزڕاندنی خۆپێشاندەران و هێنانە ئارای کاردانەوەی تووندوتیژ بێت بۆ نانەوەی پشێوی."\nکۆمسیۆنەکە چەندین کەیسی رفاندنی چالاکوانانیشی تۆمارکردووە.\nبەیاتی وتی: "22 چالاکوانی رفێندراو لە چه‌ند مانگی رابردوودا ئازدکراون." وتیشی 42 چالاکوانی رفێندراوی دیکە هێشتا بێسەروشوێنن.\nهەفتەی رابردوو چەکدارانی نەناسراو رۆژنامەوان تۆفیق تەمیمییان رفاند لە رۆژهەڵاتی بەغدا کاتێك لەسەر رێگای بوو بۆ چوونە سەر کارەکەی.\nهیشتاش چارەنوسی رۆژنامەوان و پەخشکەر مازن لەتیف دیار نییە، کە زیاتر لە مانگێك لەمەوبەر رفێندرا.


گۆڕان لەگەل سێ لایەنی سەرەكی كۆدەبێتەوە “ئامانجەكە بخوێنەوە” – Standard Kurd\nلەلایەن ستاندار Posted on حوزه‌یران 26, 2020 3151 جار بینراوە 0 سەرنج\nئەندامێكی خانەی راپەراندنی بزوتنەوەی گۆڕان رایدەگەیەنێت بۆ تاوتوێكردنی دۆخی ئیستا و دواین گۆڕانكاریەكان سەردانی هەریەك لە پارتی و كۆمەڵ و یەكگرتوو دەكەن.\nدەرباز محەمەد، ئەندامی خانەی راپەراندنی بزوتنەوەی گۆڕان لەمبارەیەوە رایگەیاندووە بۆ تاوتوێکردنی بۆچونی لایەنەکان و گۆڕانکارییەکان ئێستا و دۆخی سیاسی.\nوتیشی: دەمانەوێت پلانی ساڵی داهاتو ئامادە بکەین بۆ چۆنیەتی مامەڵەکردن لەگەڵ گۆڕانکارییەکان.\nپێشتر ستاندەر زانیاری لەبارەی ئەو هەولەی بزوتنەوەی گۆڕان بلاوكردەوە و كە بەشێكی بەهۆی زۆربونی نارەزایەتیە ناوخۆییەكانی گۆڕانە لە ئەدای حكومەت و جێبەجێنەكردنی چاكسازیەكان و دۆزینەوەی دەرچەیەك بۆ ئەو قۆناغەی بزوتنەوەكە.\nدەرباز محەمەد لەبارەی پەیوەندیان لەگەل یەكێتی رایگەیاندووە ماوەی مانگێكە یەكێتی خۆی بێدەنگ كردوە لەو دەستپێشخەریەی ئەوان كە پێشتر بەیەكەوە باسیان كردووە.\nبڵاوکراوەی پێشووبڵێسە جەبار فەرمان: تورکیا کورد بە دوژمنی خۆی دەبینێ لە شیلادزێ بژیت یان شارباژێڕ\nبڵاوکراوەی نوێتروەزارەتی دەرەوەی ئەمریکا، تورکیا بە سەرچاوەی تیرۆر دەناسنێت


ڕۆڵی ئۆپۆزیسیۆن له سیسته‌می دیموکراسیدا..! – Denegkan\nbyدارا\tMay 28, 2008\tگشتی\nچه‌مکی ئۆپۆزیسیۆن، یان به‌رهه‌ڵستکار (به‌رهه‌ڵستکاریی) له فه‌رهه‌نگی سیاسی و به‌واتای تایبه‌تی سیاسی خۆی، به‌شێوه‌یه‌کی گشتی به‌و کۆمه‌ڵه خه‌ڵکه ده‌گوترێت که له‌گه‌ڵ یه‌کداو به‌شێوازێکی ڕێکخراوه‌یی کارده‌که‌ن و ده‌توانن پێکه‌وه خۆیان وه‌ک ئه‌لته‌رناتیڤی حکومه‌ت، یان ئه‌لته‌رناتیڤی سیاسی به‌هاوڵاتیان یان به‌ده‌نگده‌ران بناسێنن.1\nهه‌روا ده‌توانین بڵێین ئۆپۆزیسیۆن به‌واتای فراوانی خۆی بریتییه له خه‌بات و کۆششی ساندیکا، پارت، گروپ، ده‌سته‌و تاکه‌کان بۆ بۆبه‌ده‌ستخستنی ئامانجگه‌لێک له‌به‌رانبه‌ر ئامانجی ده‌سه‌ڵاتدارانی سیاسی و ئابووری و کۆمه‌ڵایه‌تی. ئه‌مه‌ش چ به‌شێوازی په‌رله‌مانی و یانیش به‌هه‌ر شێوازێکی تر.2\nئۆپۆزیسیۆن له‌هه‌ر وڵات و کۆمه‌ڵگایه‌کدا ده‌توانێ هه‌بێت. به‌ڵام جیاوازی بنه‌ڕه‌تی له‌نێوان ئۆپۆزیسیۆنێکی په‌رله‌مانی و ده‌ره‌وه‌ی په‌رله‌ماندا هه‌یه.\nئۆپۆزیسیۆنی په‌رله‌مانی، ئه‌و هێزه به‌رهه‌ڵستکاره‌یه که‌له‌گه‌ڵ هێزی ده‌سه‌ڵاتداردا له‌ناو یه‌ک سیسته‌می سیاسیدا و له‌سه‌ر بنه‌ماکانی یه‌ک ده‌ستوور کارده‌کات. په‌یوه‌ندی ئه‌م دووانه ئه‌گه‌ر دۆستانه‌ش نه‌بێت ئه‌وه دوژمنکارانه نییه‌و هه‌وڵی هه‌ریه‌ک له‌م دووانه بۆ سڕینه‌وه‌و له‌ناوبردن و ڕووبه‌ڕووبوونه‌وه‌ی تووندوتیژانه نییه. و به‌پێچه‌وانه‌وه زۆرجار ده‌کرێ دوو هێزی سیاسی یان پتر له‌سه‌رده‌مێکدا ڕکه‌به‌ری یاسایی یه‌کترو له‌سه‌رده‌مێکی تریشدا هاوبه‌شی ده‌سه‌ڵات بن.\nبه‌ڵام ئۆپۆزیسیۆنی ده‌ره‌وه‌ی په‌رله‌مانی پتر له‌سیسته‌مه دیکتاتۆرو تۆتالیتارو تاک حزبییه‌کاندا دێته کایه‌وه. که‌به‌شێوازێکی یاسایی ڕێگای کارو چالاکی سیاسی پێ نادرێت و له ئاکامدا ئه‌وهێزه ناچاره له‌ده‌ره‌وی سیسته‌م خۆی ڕێک بخات. یاخی بێت و جار هه‌یه کار ده‌گاته ڕاپه‌ڕینی به‌ربڵاوی جه‌ماوه‌ریی. یانیش په‌نابردن بۆ توندو تیژی و شۆڕشی چه‌کداریی. دیاره که ده‌شکرێ له‌داهاتوودا ئه‌م دوو لایه‌نه ڕێککه‌ون له‌سه‌ر قبوڵکردنی یه‌کترو مامه‌ڵه‌کردنێکی هێمنانه له‌گه‌ڵ یه‌کتر که‌ئه‌ویش له‌ئاکامدا پێشمه‌رجێک ده‌خوازێت که دیسان دیموکراسییه.\nبه‌ڵام مه‌رج نییه هه‌ر هێزێکی به‌رهه‌ڵستکاری ده‌ره‌وه‌ی په‌رله‌مان، هه‌میشه دژی ده‌سه‌ڵاتی سیاسی و پێچه‌وانه‌ی ده‌ستووری وڵات بێت. به‌ڵکو هه‌ندێک جار هێزێکی سیاسی یان پتر له ئه‌نجامی ده‌ربازنه‌کردنی به‌ربه‌ستی هه‌ڵبژاردن، یان هه‌ر شێوازێکی تری به‌ربه‌ست، له‌ده‌ره‌وی په‌رله‌ماندا ده‌مێننه‌وه.\nیه‌که‌مین ئۆپۆزیسیۆنی سیاسی له‌سه‌ده‌ی هه‌ژده‌هه‌مدا له وڵاتی ئینگلستان به دوو گروپی (ویگه‌کان3 و تورییه‌کان4) هاته کایه‌وه، که جیاوازییه‌کی بنه‌ڕه‌تی له‌نێوانیاندا نه‌بوو، و به‌ڵکو له‌زۆر ڕووه‌وه هاوبیروڕا بوون. و کێشه‌و ململانێێ نێوان ئه‌م دوو گروپه پتر لایه‌نی شه‌خسی هه‌بوو، تا واتای گشتی سیاسی.\nئه‌مڕۆ، له‌وڵاتی ئینگلستان، به ئۆپۆزیسیۆن ده‌گوترێت: ئۆپۆزیسیۆنی خاوه‌ن شکۆ مه‌لیکه. و له‌خه‌زێنه‌ی ده‌وڵه‌ت مووچه‌ی مانگانه به سه‌رۆکی ئۆپۆزیسیۆن ده‌درێت و ئه‌و خاوه‌نی پله‌ی وه‌زیره. واتای ئه‌مه‌ش ئه‌وه‌یه که ئۆپۆزیسیۆن، به‌شێکی دانه‌بڕاوی سیسته‌می سیاسییه‌و، ئه‌رکی ئۆپۆزیسیۆن ته‌نیا هه‌وڵدان بۆ وه‌رگرتنه‌وه‌ی ده‌سه‌ڵات نییه. به‌ڵکو پاراستنی ته‌واوی به‌رژه‌وه‌ندییه دوورو نزیکه‌کانی وڵات. و له‌سه‌رووی هه‌مووشیانه‌وه پاراستنی خودی سیسته‌می دیموکراسییه‌وه.\nیه‌کێک له‌سیما هه‌ره بنه‌ڕه‌تییه‌کانی هه‌ر سیسته‌مێکی دیموکرات ئه‌وه‌یه که هێزی ده‌سه‌ڵاتدار ئه‌و بواره بهێنێته کایه‌وه که هێزه‌کانی تری ده‌ره‌وه‌ی ده‌سه‌ڵات، شانس و ده‌رفه‌تێکی وایان هه‌بێت که بتوانن له‌داهاتوودا ده‌سه‌ڵات بگرنه ده‌ست. یانیش به‌واتایه‌کی ڕاستر، ئه‌وه‌ی ده‌سه‌ڵات، هێزو توانای ده‌سه‌ڵاتدارێتی خۆی بۆ ڕێگاگرتن له په‌ره‌سه‌ندنی هێزه به‌رهه‌ڵستکاره‌کان، و یانیش ڕێگاخۆشکردن بۆ مانه‌وه‌ی به‌رده‌وامی له‌ده‌سه‌ڵاتدا، به‌کارنه‌هێنێت. و ئه‌مه‌ش به‌واتایه‌یه که هه‌ردوو لایه‌نی ده‌سه‌ڵاتدارو به‌رهه‌ڵستکار له‌هه‌ڵبژاردنه‌کاندا هه‌ل و ده‌رفه‌تی یه‌کسانیان له‌به‌رده‌مدا بێت و جیاوازییه‌کان به‌به‌رنامه‌ی سیاسی و ئاستی کاریگه‌رییان له‌سه‌ر خه‌ڵک له‌ڕێگای سیاسه‌تی ڕاست یان هه‌ڵه‌وه به‌سترابێته‌وه.\n(دیموکراسی حکومه‌تی زۆرینه (ده‌سه‌ڵات) نییه. به‌ڵکو حکومه‌تی له‌به‌رچاوگرتنی مافه‌کانی که‌مینه (ئۆپۆزیسیۆن)، له‌لایه‌ن زۆرینه‌وه‌یه.)5\nئۆپۆزیسیۆن له وڵاتێکدا ده‌توانرێ هه‌بێت که لانی که‌م دوو حزب له‌گۆره‌پانی سیاسیدا ڕۆڵی سه‌ره‌کییان هه‌بێت. و هیچ سیسته‌مێکی سیاسی له جیهاندا نه‌هه‌بووه‌و نه‌ده‌توانی هه‌بێت که ته‌نیا یه‌ک حزب له‌گۆره‌پانی سیاسیدا کاربکات و ده‌سه‌ڵاتی له‌ده‌ستدابێت، و توانیبێتی دیموکراسی په‌یره‌و بکات. ته‌نانه‌ت هیچ سیسته‌مێکی دیموکراسی نابینینه‌وه که بێ هێزی به‌رهه‌ڵستکار، له‌ئارادا بووبێت. مه‌گه‌ر به‌چه‌ند مه‌رجه‌وه. له‌وانه هه‌بوونی بارودۆخێکی نائاسایی وه‌ک جه‌نگ و هه‌ڕه‌شه‌ی ده‌ره‌کی، یان کێشه‌و قه‌یرانی قوڵی ناوخۆیی.. که‌ئه‌مه ته‌نیا به‌شێوازێکی کاتی ده‌بێت و له‌مه‌ش گرنگتر ئه‌وه‌ی ئه‌و وڵاته پێشتر به ئه‌زموونی دیموکراسیدا ڕه‌تبووبێت و بنه‌ماکانی چه‌سپابن.\nهێزو کاریگه‌ریی و شێوازی کاری ئۆپۆزیسیۆن هه‌ر به په‌رله‌مان یان ده‌ره‌وی په‌رله‌مان نه‌به‌ستراوه‌ته‌وه. به‌ڵکو له‌ناو هه‌موو سیسته‌مه دیموکراته‌کانیشدا وه‌ک یه‌ک نییه.\nله‌سیسته‌می دوو حزبیدا که‌نموونه‌ی ئینگلستان دیارترینه، ڕۆڵی ئۆپۆزیسیۆن کاریگه‌رتره‌و ده‌گاته لوتکه. و هه‌میشه حکومه‌تێکی ئیحتیات و ئه‌لته‌رناتیڤێک که ئۆپۆزیسیۆنه له ئارادایه. به‌ڵام له‌سیسته‌می فره‌حزبیدا گه‌لێک جار ئۆپۆزیسیۆن له‌به‌رئه‌وه‌ی له‌چه‌ند پارت و ڕه‌وت پێکهاتووه، له‌حاڵێکدا که به‌رهه‌ڵستکاری ده‌سه‌ڵاتن، به‌رهه‌ڵستکارو دژی یه‌کتریشن و ئه‌مه‌ش به‌واتای لاوازبوونی هێزو کاریگه‌ریی ئۆپۆزیسیۆن.\nهه‌روا له‌ناو دوو سیسته‌می سه‌رۆکایه‌تی و په‌رله‌مانیشدا ئه‌م جیاوازییه به شێوازو له‌سه‌ر ئاستی جۆربه‌جۆر له ئارادایه.\nبۆچی ئۆپۆزیسیۆن بۆ سیسته‌مێکی دیموکراسی پێویسته:\nکاتێک ده‌گوترێت ئۆپۆزیسیۆن بۆ سیسته‌می دیموکراسی پێویسته، به‌و واتایه‌یه، که مرۆڤ به‌سروشتی خۆی خاوه‌ن توانای هه‌ڵبژاردنه و ته‌نیا له پرۆسه‌ی هه‌ڵبژاردندایه که توانای جوێکردنه‌وه‌ی باش و خراپ له ئارادا ده‌بێت. ئیتر هه‌ڵبژاردن ده‌توانێ بۆ هه‌ر شتێک دروست بێت: شیوازی ژیان، کاره‌پیشه، جلوبه‌رگ، خواردن، هاوسه‌ر، دۆست و براده‌ر، که‌لوپه‌ل، خانوو… هتد که هه‌ڵبژاردنی ده‌سه‌ڵاتی سیاسی و شێوازی حوکمیش هه‌رله‌و سروشته‌ی مرۆڤه‌وه سه‌رچاوه ده‌گرێت گه‌رچی له‌شته‌کانی دیکه ئاڵۆزتریش بێت.\nهه‌روا له‌وه‌ته‌ی مرۆڤ هه‌یه هه‌رگیزله چوارچیوه‌ی یه‌ک نه‌ته‌وه‌و یه‌ک ده‌وڵه‌تدا نه‌بووه که هه‌مووان وه‌ک یه‌ک بیر بکه‌نه‌وه‌و یه‌ک خواست و به‌رژه‌وه‌ندییان هه‌بێت. و هیچ ده‌سه‌ڵاتێکیش نه‌بووه‌و نابێت که نوێنه‌رایه‌تی هه‌مووان بکات. و هه‌ر ده‌سه‌ڵات و سیسته‌مێک له‌ژێر ناوی یه‌کییه‌تی و ده‌سه‌ڵات و پارت و سیسته‌می ئایدیالدا وه‌ها بانگاشه‌یه‌کی کرد جگه له‌وه‌ی ناوی دیکتاتۆرو تاکڕه‌و و سته‌مکارو فه‌رمانپه‌رستی لێ بنێێن ناوێکی باشتری به‌سه‌ردا ته‌تبیق نابێت.\nیه‌کێک له خه‌سڵه‌ته هه‌ره باشه‌کانی سیسته‌می دیموکراسی، ڕه‌خساندنی ده‌رفه‌ت و هه‌لومه‌رج بۆ گونجاندنی پارت و ڕه‌وت و ئایدیۆلۆژیاو به‌رژه‌وه‌ندی جۆربه‌جۆر له ناو یه‌ک سیسته‌مدایه. ئه‌مه‌ش به‌واتای خڕکردنه‌وه‌یان له‌یه‌ک ده‌سه‌ڵاتدا نییه. به‌ڵکو دابه‌شکردنیان به دوو لایه‌نی ده‌سه‌ڵات و ئۆپۆزیسیۆن. که لازیمه‌و پێویستی حاشاهه‌ڵنه‌گری هه‌ر سیسته‌مێکی دیموکراسییه.\nله‌سیسته‌مێکدا که هه‌مووان له‌یه‌ک ده‌سه‌ڵاتدا خڕبووبنه‌وه‌و ئۆپۆزیسیۆنێک له‌ئارادا نه‌بێت. کۆمه‌ڵه ئاکامێکی زیانبه‌خشی لێده‌که‌وێته‌وه‌و بارودۆخێک دروست ده‌بێت که له‌وێدا:\n1- هیوا به‌گۆڕانکاریی گه‌لێک لاواز ده‌بێت و ئه‌گه‌ریی گۆڕانکاریی ده‌که‌وێته به‌ر ڕه‌حمه‌تی باوه‌ڕو قه‌ناعه‌تی خودی ده‌سه‌ڵات. که زۆربه‌ی هه‌ره‌زۆری جاره‌کان ده‌سه‌ڵات له‌به‌ر له‌خۆڕازیبوونی، له‌سه‌ر سیاسه‌ت و به‌ڕێوه‌به‌رایه‌تی خۆی به‌رده‌وام ده‌بێت و ئه‌گه‌ر ئاره‌زوویه‌کی گۆڕانکاریی هه‌شبێت، له‌چوار چێوه‌ی دروشم ده‌ربازنابێت. چونکه میکانیزمی گۆڕانکاریی که هه‌بوونی ئۆپۆزیسیۆنه له ئارادا نییه.\n2- ئۆپۆزیسیۆن بریتییه له‌و چاوه‌ی به‌رده‌وام به‌دوای ڕه‌فتاره‌کانی ده‌سه‌ڵاته‌وه‌یه‌و له‌به‌ر ئه‌وه‌ی خۆی له‌ناو سیسته‌مه‌که‌دایه، ده‌زانێ که‌موکوڕییه‌کان له‌کوێوه سه‌رچاوه‌ده‌گرن. و پێشێلکارییه‌کان چین و چۆن و له‌سه‌رده‌ستی کێ دێنه‌ئاراوه. ئیتر کاتێک ئۆپۆزیسیۆنێک نه‌بێت. که‌سێک نییه ئه‌و ڕۆڵه ببینێت. و ئه‌وه‌ی له‌توانادا ده‌بێت، ته‌نیا به هه‌ندێک ڕه‌خنه و ئاشکراکردنی به‌شێک له پێشێلکارییه‌کان له‌سه‌ر ده‌ستی ڕۆشنبیران سنووردارده‌بێت. و زۆربه‌ی جاره‌کانیش ئه‌مانه پشت به زانیاری ڕاست و به‌ڵگه‌ی گرده‌بڕ نابه‌ستن. چونکه ده‌سه‌ڵات ڕێگا نادات بکه‌وێته به‌رده‌ستان. به‌مجۆره: دزی، یاساشکێنی، گه‌نده‌ڵی، سیاسه‌تی دزی و فزی… بێ به‌ربه‌ست په‌یڕه‌و ده‌کرێت.\n3- به‌نه‌بوونی ئۆپۆزیسیۆن، ڕه‌نگی دیموکراسیش به‌ره‌به‌ره کاڵده‌بێته‌وه. چونکه ئیتر بواری هه‌ڵبژاردن له‌ئارادا نامێنێت. و له‌هه‌ر هه‌ڵبژاردنێکدا ده‌نگده‌ران ناچارده‌بن ته‌نیا ده‌نگ به‌یه‌ک لایه‌ن، یان یه‌ک به‌ره، بده‌ن و له‌باشترین حاڵه‌تی خۆیدا ته‌نیا ده‌رفه‌تێکی تریان ده‌بێت که‌ده‌نگنه‌دانه. و به‌مجۆره ئیتر واتایه‌ک له‌هه‌ڵبژاردندا نامێنێته‌وه‌و بوون و نه‌بوونی وه‌ک یه‌ک وایه. و هێزی ده‌سه‌ڵاتدار له‌به‌رئه‌وه‌ی پێشوه‌خت دڵنیایه له‌سه‌رکه‌وتن، ناچارنییه به‌خۆیدا بچێته‌وه‌و، و هه‌وڵ بۆ گۆڕینی لایه‌نه خراپ و که‌موکوڕییه‌کان بدات.\nزۆر جاریش له ناو ئه‌و سیسته‌مانه‌دا که به‌له‌رزۆکی له‌سه‌ر هێڵی نێوان دیموکراسی و نادیموکراسیبووندان، په‌نا بۆ فێڵ و فریودان ده‌به‌ن، که بریتیه له درووستکردنی به‌رهه‌ڵستکارێکی وه‌همی، یان ده‌ستکردی خودی ده‌سه‌ڵات، یانیش ڕێگه‌دان به ئۆپۆزیسیۆنێکی لاواز به‌مه‌به‌ستی ته‌واوکردنی گه‌مه‌کانی دیموکراسی. تائه‌و کاته‌ی ئه‌و ئۆپۆزیسیۆنه به‌هێزنه‌بووه‌و هه‌رکاتیش به‌ره‌و به‌هێزبوون چوو، له‌لایه‌ن ده‌سه‌ڵاته‌وه به هه‌ر به‌هانه‌یه‌ک بێت سه‌رکوت ده‌کرێت و ده‌گه‌ڕێنرێته‌وه خاڵی ده‌ستپێک و لاوازی خۆی.\nبه‌ڵام ده‌بێ ئه‌مه‌ش بزانین که ئۆپۆزیسیۆنی په‌ر‌له‌مانی، کاتێک له‌هه‌ر وڵاتێکدا، و له‌ڕێگای هه‌ڵبژاردنی ئازاده‌وه ده‌سه‌ڵات ده‌گریته ده‌ست، مافی هه‌ر گۆڕانکارییه‌کی نییه که دڵی بیخوازێت. یان له‌دیدی ئایدیۆلۆژیکییه‌وه په‌یڕه‌وی بکات.\nدیموکراسی گه‌مه‌یه‌که له‌وێدا دوو تیم، دوو لایه‌ن… به‌شداریی تێدا ده‌که‌ن. و ئه‌و گه‌مه‌یه خاوه‌ن بنه‌ماو پرێنسیپ و ڕێگاو شوێنی خۆیه‌تی. هه‌رکه‌س که دێته ناو گۆڕه‌پانی ئه‌و گه‌مه‌یه ده‌بێ ڕه‌چاوی ئه‌و بنه‌ماو ڕێگاو شوێنانه بکات. ئه‌گه‌ر نا مافی به‌شداربوونی له‌و گه‌مه‌یه‌دا لێ ده‌سه‌نرێته‌وه. به‌واتایه‌کی تر، لایه‌نێک که له ڕێگای دیموکراسییه‌وه، ده‌سه‌ڵات ده‌گرێته ده‌ست ئه‌و مافه‌ی نییه به‌ناوی زۆرینه، (ئه‌و زۆرینه‌یه له‌هه‌ر ئاستێکدا بێت)، بنه‌ماکانی دیموکراسی تێک و پێک بدات. و هه‌ر گۆڕانکارییه‌کی ده‌ستووریی، یان گۆرانکارییه‌ک که په‌یوندی به یاریکردن به گه‌مه‌ی دیموکراسییه‌وه هه‌بێت، نابێ بگاته ئه‌و ئاسته‌ی مه‌ترسی له‌سه‌ر خودی دیموکراسی دروست بکات.\nله‌سیسته‌مه دیموکراسییه چه‌سپاوه‌کاندا. هه‌ر لایه‌نێک بیباته‌وه، لایه‌نی دۆڕاو یان زۆرینه‌ی خه‌ڵک ئه‌گه‌ر له هه‌ڵبژاردنه‌کانیاندا به هه‌ڵه‌شدا چووبن، هیچکه‌س ئه‌و مه‌ترسییه‌ی نابێت که کاره‌ساتێک ڕووده‌دات. یان وڵات تووشی زیانێک ببێت که قه‌ره‌بوو نه‌بێته‌وه..\nئۆپۆزیسیۆن له کوردستاندا:\nله‌م چه‌ند ساڵه‌ی حکومه‌تی هه‌رێمی کوردستاندا، گه‌رچی هه‌ندێک هه‌نگاوی باش له‌ڕێگای په‌یڕه‌وکردنی دیموکراسیدا نراون. به‌ڵام یه‌کێک له ئاسته‌نگ و که‌لێنه گه‌وره‌کان له‌م ڕێگایه‌دا نه‌بوون، یان ڕاستر بڵێین ڕێگه‌گرتن له ئۆپۆزیسیۆنێکی په‌رله‌مانی چالاک بووه.\nهه‌بوونی چه‌ند لایه‌ن به‌تایبه‌تی دوو پارتی به‌هێز له کوردستاندا، ده‌رفه‌تێکی باشه بۆ هێنانه‌کایه‌ی سیسته‌مێکی دیموکراسی که‌له‌وێدا یه‌ک یان پتر، له‌و پارتانه ڕۆڵی ئۆپۆزیسیۆن ببینن. به‌ڵام له‌م ڕووه‌وه دوو ئاسته‌نگی سه‌ره‌کی له‌ئارادان.\nیه‌که‌م: زهنیه‌تی نه‌ریتیی پارتایه‌تی. که بریتییه له قبوڵنه‌کردن، یان ترسان له شکه‌ستی هه‌ڵبژاردن و به‌که‌مزانینی وه‌رگرتنی ڕۆڵی ئۆپۆزیسیۆن. و بۆ نموونه هیچکات چاوه‌ڕوان ناکرێت له که‌سایه‌تییه‌کی وه‌ک به‌ڕێز مه‌سعود بارزانی ڕازی بێت له لوتکه‌ی پیرامیدی ده‌سه‌ڵاته‌وه بێته خوارێ بۆ سه‌رۆکی پارتێک که نه پاره‌ی له‌به‌رده‌ستدابێ و نه‌ده‌سه‌ڵاتی پۆلیس و موخابه‌رات. و به‌ڕێز مام جه‌لالیش هه‌روا به‌که‌مێک جیاوازییه‌وه. هه‌ردوو لاشیان ده‌زانن پاشان چیان لێدێت چونکه پارتی و یه‌کییه‌تی یه‌کتر باش ده‌ناسن و ئه‌مڕۆ خۆیان چۆن مامه‌ڵه له‌گه‌ڵ پارته‌کانی تردا ده‌که‌ن، ئاواش پێشبینی ده‌که‌ن که خۆشیان هه‌رئاوایان به‌سه‌ربێت.\nهه‌روا زهنییه‌تی نه‌ریتیی ڕێگا له وزه‌و توانای نوێ و درووسبوون و هاتنه‌کایه‌ی پارت و گروپی تر ده‌گرێت. و قبوڵکردنی یه‌کتری پارتی و یه‌کییه‌تی له ڕووی ناچاری و به‌یه‌کتر نه‌وێرانه. نه‌ک له‌ڕووی باوه‌ڕهێنان به‌بنه‌ماکانی دیموکراسی. و هه‌ر بوارو ده‌رفه‌تێک که به‌ده‌ره‌وه‌ی خۆیان ده‌ده‌ن سنوورداره‌و تا ئه‌و جێگایه ده‌ڕوات و به‌رده‌وام ده‌بێت که مه‌ترسییه‌کی جدی دروست نه‌کات.\nبه‌م حاڵ و وه‌زعه‌وه هیچ کاتێک له‌کوردستاندا بوارو ده‌رفه‌تی هه‌ڵبژاردنێکی ئازاد له‌ئارادا نابێت. چونکه خوڵقاندنی ده‌رفه‌تی هه‌ڵبژاردنی ئازاد، به‌ڕۆژی هه‌ڵبژاردن و ته‌نانه‌ت به ده‌ستپێکردنی مێژووی پروپاگه‌نده‌کردن بۆ ئه‌و هه‌ڵبژاردنه سنووردار نابێت. به‌ڵکو به‌درێژای ماوه‌ی نێوان دوو هه‌ڵبژاردن ده‌بێت و به‌واتایه‌کی تریش ده‌بێ به‌رده‌وام هه‌بێت. چونکه هێزێک که به‌درێژایی چوارساڵ ڕێگای گه‌شه‌کردنی لێ گیرابێت ئیتر تازه به‌چه‌ند هه‌فته له‌توانایدا نابێت خۆی به‌ده‌نگده‌رانی بناسێنێت. و له‌مه گرنگتریش ئه‌وه‌ی که هێزی ده‌سه‌ڵاتدار به په‌راوێزکردنی هێزکانی ده‌ره‌وه‌ی خۆی ئه‌و په‌یامه به‌ده‌نگده‌ران ده‌دات که فڵانه حزبه، بچوک و بێ تواناو هیچ له‌ده‌ست نه‌هاتوو، و نا شایسته. به‌ڵام ده‌سه‌ڵاتێکی خۆسه‌پێنه‌ر به‌مه خه‌ڵکی هه‌ڵده‌خڵه‌تێنێت، که ده‌نگه‌کانی به‌شداربوو له هه‌ڵبژاردندا به جوانی و ڕاستگۆیانه بژمێرێت و ئاکامه ڕاسته‌قینه‌کانی هه‌ڵبژاردن ئاشکرا بکات که له‌مه‌شیاندا و به پشبه‌ستن به ئه‌زموونی ڕابردوو، گومانێکی زۆر له‌ئارادایه که‌ده‌سه‌ڵاتی هه‌رێمی کوردستان ئاماده‌ییه‌کی وای تێدا بێت.\nبا لێمان تێکه‌ڵ نه‌بێت که هه‌ر پارت و لایه‌نێکی ناو سیسته‌می دیموکراسی، به‌درێژایی ساڵ ده‌توانێت به‌خۆیدا هه‌ڵبڵێت و ڕکه‌به‌ره‌کانی بچوک بکاته‌وه‌و لایه‌نگرو ده‌نگده‌رانی که‌مکاته‌وه. به‌ڵام نه‌ک له‌که‌ناڵی ده‌سه‌ڵات و به سوودوه‌رگرتن له تواناکانی ده‌سه‌ڵات.\nله کوردستاندا دوو پارتی ده‌سه‌ڵاتدار به شێوازێکی نامه‌شروع و نایاسایی سوود له پاره‌ی ده‌وڵه‌ت وه‌رده‌گرن و وه‌زیفه‌و پله‌وپایه به‌سه‌ر لایه‌نگره‌کانی خۆیاندا ده‌به‌خشننه‌وه‌و ده‌یانکه‌نه خاوه‌ن ئیمتیاز. و له‌حاڵیکدا پارته‌کانی تر ڕووبه‌ڕووی چه‌وساندنه‌وه‌و گرتن و ته‌نانه‌ت کوشتنیش ده‌بنه‌وه. یانیش ده‌بێ ملکه‌چکه‌ن و ببنه پاشکۆی پارتی ده‌سه‌ڵاتدار. که ئه‌مه به دیموکراسی نامۆیه‌و له‌ناو هیچ مۆدێلێکیدا جێگای نابێته‌وه.\nدووه‌م: مه‌ترسی ده‌ره‌کی. له‌ماوه‌ی ئه‌م چه‌ند ساڵه‌ی دواییه‌دا. ده‌سه‌ڵات به‌رده‌وام مه‌ترسی ده‌ره‌کی به‌گوێی خه‌ڵکیدا ده‌دات و به‌هانه‌ی ئه‌م ڕه‌وشه‌ی سیسته‌می ده‌سه‌ڵات، به‌ئه‌ستۆی هه‌لومه‌رج و مه‌ترسییه ده‌ره‌کییه‌کاندا ده‌دات.\nڕاسته نکوڵی له‌هه‌بوونی مه‌ترسی ده‌ره‌کی ناکرێت و له‌هه‌ر بوارو ئاستێکدا هه‌ن. و بۆ ڕووبه‌ڕووبوونه‌وه‌ی ئه‌م مه ترسییانه‌ش پێویست به یه‌کییه‌تی و یه‌کڕیزیی. و وه‌لانانی ناکۆکییه نێوخۆییه‌کان ده‌کات. به‌ڵام لێره‌دا تووشی گرفتی لێکدانه‌وه‌ی چه‌مکه‌کانی (یه‌کییه‌تی، یه‌کڕیزی، و ناکۆکی ناوخۆیی) ده‌بینه‌وه.\nپارتی و یه‌کییه‌تی یه‌کڕیزی له‌وه‌دا ده‌بیننه‌وه که‌ده‌سه‌ڵات دابه‌شکه‌ن و ئۆپۆزیسیۆنێک له‌ئارادا نه‌هێڵن، و پارته بچوکه‌کانی تر ملکه‌چی خۆیان بکه‌ن. له حاڵێکدا دوو هێزی ده‌سه‌ڵاتدارو به‌رهه‌ڵستکار هه‌میشه له‌پاڵ ئه‌وه‌دا که ڕکه‌به‌رو نه‌یاری یاسایی یه‌کترن، له‌هه‌مان کاتدا شتێک ڕێگا له‌وه ناگرێت که له‌به‌رانبه‌ر پرس و مه‌ترسییه ده‌ره‌کی و ته‌نانه‌ت ناوخۆییه‌کانیشدا هاو بیرو ڕاو دژ به‌یه‌ک نه‌بن.\nهه‌روا پارته‌کانی سه‌ر گۆڕه‌پانی سیاسی له کوردستاندا ، به تایبه‌تی پارتی و یه‌کییه‌تی، به شێوازێکی تایبه‌ت به خۆیان دوو چه‌مکی دۆستایه‌تی و به‌رهه‌ڵستکاریی په‌یڕه‌و ده‌که‌ن. ئه‌وه‌تا ده‌بینین ئێستا له حاڵه‌تی دۆستایه‌تی دان، که بێ گومان کارێکی باشه، به‌ڵام به‌ئاشکرا دیاره که ئه‌وان دۆستایه‌تی تائه‌و جێگایه‌ده‌به‌ن که ته‌نیا ستایشی یه‌کتر بکه‌ن و هه‌ڵه‌و پێشێلکاریی و گه‌نده‌ڵییه‌کانی یه‌کتر بشارنه‌وه. و ئه‌گه‌ر سه‌رنجێکیشیان له‌سه‌ر یه‌کتر هه‌بێت ئه‌وه له ژووری داخراودا و به‌دوور له‌ئاگاداریی خه‌ڵک ئه‌مه‌ده‌که‌ن. که ئه‌م جۆره دزی وفزی و شاردنه‌وانه‌ش دیسان به‌دیموکراسی نامۆیه. ئیتر ئه‌وه‌ی ئێمه له‌په‌یوه‌ندی دوو ده‌هه‌ی ڕابردووی نێوان پارتی و یه‌کییه‌تی تاقی ده‌که‌ینه‌وه. ده‌بینین یان شه‌ڕو یانیش پێهه‌ڵێنانێکی وا له‌دۆستایه‌تیدا که به‌مه‌رگی ئۆپۆزیسیۆن و له ئاکامیشدا به مه‌رگی دیموکراسی ته‌واو ببێت.\n1- جولیوس گولد- ویلیام ل.کولب. ویراستار: محمد جواد زاهدی مازندرانی. انتشارات مازیار. تهران-1378 ل22\n2- داریوش آشوری، دانشنامه‌و سیاسی (فرهنگ اێگلاحات و مکتبهای سیاسی). انتشارات مروارید. چاپ پنجم 1378- تهران ل8-9\n3- ویگ- Whig پارتی به‌رهه‌ڵستکاری توری له ئینگلستان که لایه‌نگری ده‌سه‌ڵاتی په‌رله‌مان له‌به‌رانبه‌ر ده‌سه‌ڵاتی پاشایه‌تیدابوو. و ئه‌م پارته له‌سه‌ده‌ی نۆزده‌هه‌مدا بوو به پارتی لیبرال. له‌ئه‌مه‌ریکاش له‌سه‌رده‌می شۆڕشی ئه‌و وڵاته‌دا، به‌رهه‌ڵستکاری حکومه‌تی ئینگلستان بوو. و له‌ساڵی 1832دا له‌به‌رانبه‌ر پارتی دیموکراتخوازدا پێکهات و پاشان بوو ساڵی 1855 بوو به پارتی کۆمارگه‌ر.\nبۆ زانیاری زۆرتر بڕوانه: دکتر مهدی نوروزی خیابانی- فرهنگ لغات و اێگلاحات سیاسی انگلیسی-فارسی. نشر نی تهران-1376 ل329\n4- تۆری Tory . له ئینگلستان و که‌نه‌دا به ئه‌ندامی پارتی موحافه‌زه‌کار ده‌گوترێت. به‌ڵام له ئه‌مه‌ریکا به‌که‌سێک ده‌گوترا که لایه‌نگری ده‌سه‌ڵاتدارێتی ئینگلستان له‌سه‌ر وڵاته کۆلۆنییه‌کان بوو.\nبڕوانه: هه‌مان سه‌رچاوه‌ی پێشوول302\n5- دفاع أز عقلانیت. تقدم عقل بر دین، سیاست و فرهنگ. سید مرتچامردیها. انتشارات نقش و نگار. تهران-1379 ێ182\nPrevious كىَ گەندەڵە ..؟ تاكى كورد یان دەسەڵاتى كوردستانى ئازاد ….!؟\nNext غه‌زه‌لی گه‌ڕانه‌وه ….. ڕزگار عومه‌ر


مۆزه‌خانه‌ی که‌لتوری هه‌ڵه‌بجه پڕۆژەیەکی تاکە کەسییە – پەڕە 4 – Knwe.org\nسەرەکی » چاوپێکه‌وتن » مۆزه‌خانه‌ی که‌لتوری هه‌ڵه‌بجه پڕۆژەیەکی تاکە کەسییەپەڕە 4\nمۆزه‌خانه‌ی که‌لتوری هه‌ڵه‌بجه پڕۆژەیەکی تاکە کەسییە\nدیدار: کەنار قاسم\nهێرۆ ساڵح خانمێکی ده‌ست ڕه‌نگینی شاری هه‌له‌بجه‌یه خاوه‌نی چه‌ند پێشانگایه‌که‌و 5 ساڵ له‌مه‌وپێش خه‌ریک فه‌ررش چینین و تابلۆ دروستکردن بووه. ئێستا به‌ڕێوه‌به‌ری مۆزه‌خانه‌ی که‌لتوری هه‌ڵه‌بجه‌یه، که له‌سه‌ر ئه‌رکی خۆی خۆبه‌خشانه کارده‌کات.له‌م دیمانه‌یه‌دا وه‌ڵامی پرسیاره‌كانی كوردستانی نوێ-ی هه‌فته ده‌داته‌وه و له كار و پرۆژه‌كانی ده‌دوێ.\nچۆن بیرۆکه‌ی کردنه‌وه‌ی مۆزه‌خانه‌که سه‌ری هه‌ڵدا؟\nهه‌ڵه‌بجه‌ش وه‌کو هه‌موو شارێکی دیکه‌ی کوردستان خاوه‌نی که‌لتورو شوناس و مێژوویه‌کی جوانه. ئێمه له هه‌ڵه‌بجه‌ی شه‌هید مۆزه‌خانه‌مان نه‌بوو. دوای ئه‌وه‌ی پێشانگایه‌کی که‌لتوریم کرده‌وه‌و ده‌ستخۆشیم لێکرا هاونیشتمانیان کاره‌که‌یان به‌لاوه جوان بوو بیرۆکه‌ی ئه‌وه‌م بۆهات هه‌له‌بجه‌ش ده‌بێت موزه‌خانه‌یه‌ک هه‌بێت تا که‌له‌پور و ئاسه‌واره‌که‌ی له‌ناونه‌چێت. ئه‌و 30 ساڵ تێپه‌ڕی به‌سه‌ر کیماباران و ئه‌نفال و نه‌هامه‌تییه‌کان و جینۆسایدی هه‌ڵه‌بجه،کاتێک گه‌شتیاران سه‌ردانی هه‌ڵه‌بجه‌یان ده‌کرد ته‌نها خه‌م و ئازاریان ده‌بینی، ته‌نها مۆنۆمێنته‌که‌یان ده‌بینی، هیچ جوانیه‌ک له هه‌ڵه‌بجه‌دا نه‌مابوو. ئه‌وه‌تا ئێستا مۆزه‌خانه‌که ره‌نگدانه‌وه‌یه‌کی زۆر جوانی هه‌یه خه‌ڵکی هه‌ڵه‌بجه شانازی پێوه‌ده‌کات، خه‌ڵکی هه‌ڵه‌بجه گه‌شبینن ئێستا و جارێکی دیکه جوانیه‌کانی هه‌ڵه‌بجه‌مان نیشاندانه‌وه ئێستا له هه‌ر شوێنێکه‌وه خه‌ڵک دێ سه‌ره‌تا پرسیاری ماڵه که‌لتوریه‌که ده‌که‌ن پاشان ده‌چن بۆ مۆنۆمێنته‌که .\nمۆزه‌خانه‌ی که‌لتوری هه‌ڵه‌بجه چۆن دامه‌زرا؟\nمۆزه‌خانه‌که حکومی نیه‌و له‌رێگه‌ی چاودێری وه‌زاره‌تی ڕۆشنبیری هه‌ولێره‌وه مۆڵه‌تمان وه‌رگرت و دواتر له محافه‌زه‌ی هه‌ڵه‌بجه پشتگیری کراین و ده‌ستمان کرد به ئیشه‌که. توانیمان که‌لوپه‌له‌کان کۆبکه‌ینه‌وه به‌تایبه‌ت که‌له‌پور. ئه‌م کارانه‌ش خۆبه‌خشیه و سه‌ره‌تا من و مامۆستایه‌ک ده‌ستمان پێکرد. . ئێستا مۆزه‌خانه‌که‌مان بنیات ناوه و له 12 ی 3 ه‌وه مۆزه‌خانه‌که به رووی هاوڵاتیاندا کراوه‌ته‌وه.\nمۆزه‌خانه‌که له چی پێکهاتوه ؟\nزیاتر شتومه‌کی کۆن و که‌له‌پور له مۆزه‌خانه‌که‌دا هه‌یه ، هه‌وڵمانداوه ئاسه‌واری کۆن کۆبکه‌ینه‌وه‌داوامان له خه‌ڵکی هه‌ڵه‌بجه کراد شتومه‌کی کۆنمان بۆ بهێنن. بێگومان که‌لتورو شوناسی هه‌ڵه‌بجه له مه‌ترسیدا بوو که‌س نه‌بوو کۆی بکاته‌وه و هه‌ر که‌سێک هه‌رچیه‌کی هه‌بوو له ماڵه‌که‌ی خۆیدا دانابوو بیری له‌وه نه‌کردبۆوه ڕه‌نگه ئه‌مانه له‌ناوبچن. خۆشبه‌ختانه توانیمان ئه‌م مه‌ترسیه که‌م بکه‌ینه‌وه‌و هه‌ندێک که‌له‌پور ئێستا له مۆزه‌خانه‌که‌دا پارێزراون. سه‌ره‌تا ئێمه بینایه‌کمان به کرێ گرت و کرێکه‌ی له‌سه‌ر خۆمان بوو، به‌ڵام کاره‌که له ژێر چاودێری وه‌زاره‌تی رۆشنبیریدا بوو.توانیمان له‌ماوه‌ی 25 ڕۆژدا مۆزه‌خانه‌که بکه‌ینه‌وه . له‌به‌رئه‌وه‌ی شتومه‌کی کۆن ئه‌وه‌نه زۆر نه‌بوو و خه‌ڵکیش هاوکارنه‌بوون متمانه‌یان نه‌بوو له‌سه‌ره‌تاوه . من شاربه‌شار دێهات به دێهات ده‌گه‌ڕام تا که‌مترین شت بخه‌ینه ناو مۆزه‌خانه‌که‌وه و گه‌نجینه‌یه‌ک فه‌راهه‌م بکه‌ین. ئه‌وه‌ی که زۆر گرنگ بوو لامان ماڵه‌که‌ی وه‌سمان پاشابوو که له‌به‌رچاوی گه‌نجو نه‌وه‌ی ئێستا نه‌مابوو . ئێمه ماڵه‌که‌ی وه‌سمان پاشامان له‌گه‌ل مۆزه‌خانه‌که به واجیهه‌یه‌کی بچوک دروستکرد بۆ ئه‌وه‌ی له‌یادنه‌کرێت.\nجالاکیه‌کان چین که له مۆزه‌خانه‌که ئه‌نجام ده‌درێن؟\nمۆزه‌خانه‌که شوێنێکه بۆ دیبه‌ت جگه له خزمه‌ت وه‌کو مۆزه‌خانه چه‌ندین چالاکی تیا ئه‌نجام ده‌درێت و فێستیڤاڵی تیا ده‌کرێت. خول بۆ گه‌نجان ده‌که‌ینه‌وه به‌مه‌ش مۆزه‌خانه‌که باشتر خزمه‌ت ده‌کات و ده‌ناسرێت. بڕیاره بۆ ڕه‌مه‌زانیش شه‌وانی گه‌نجانمان هه‌بێت تا یارییه کۆنه‌کانیان بیربخه‌ینه‌وه‌و جوانیه‌کانیان بۆ بگه‌ڕینیه‌وه.\n441 جار بینراوە


زیندانیانی سیاسی مه‌ریوان له پێدانی مه‌ره‌خه‌سی بێبه‌ش کراون – چاونیوز\nزیندانیانی سیاسی مه‌ریوان له پێدانی مه‌ره‌خه‌سی بێبه‌ش کراون\nچاونیوز: به‌شێکی بەرچاو لە بەندکراوانی بەندیخانەی مەریوان بە هۆی بڵاوبونەوەی ڤایرووسی کرۆناوە ئیزنی ڕۆیشتنە ماڵەوەیان هه‌تا دوای پشووی به‌هار(سێزده‌ربه‌ده‌ر) پێدراوه.\nبه‌ڵام هه‌تا ئێستا ئەم بڕیاره یەک بەندکراوی سیاسی لانیکه‌م له‌و شاره نەگرتووەتەوە. هه‌روه‌ها به پێێ ئه‌و بریاره، ئه‌و به‌ندییانه‌ش که سزای سه‌ره‌وه‌ی پێنج ساڵیان هه‌یه ناتوانن له مافی وه‌رگرتنی مه‌ره‌خه‌سی که‌ڵک وه‌رگرن. هه‌ر ئه‌مه‌ش وایکردووه وێڕای نه‌بوونی خزمه‌تگووزارییه‌کان و که‌می پێداویستی پزشکی و کیتی دیاری کردنی کرۆنا، گیانی به‌ندییه سیاسیه‌کان بکه‌وێته مه‌ترسی.\nدوای بڵاو بوونه‌وه‌ی ڤایرووسی کرۆنا و مه‌ترسی تووش بوونی به‌ندییه‌کانی، به پێی بریاری به‌رپرسی هێزه دادی ئێران مه‌ره‌خه‌سی ده‌درێته سه‌رجه‌م زیندانیان هه‌ڵبه‌ت به پێی مه‌رج و شه‌رتی تایبه‌تی خۆیان.\nمه‌ریوان، زیندانی، سیاسی، کرۆنا\t2020-03-01\nتاگەکانی بابەتمه‌ریوان، زیندانی، سیاسی، کرۆنا


بەیار عومەر عەبدوڵا: سلێمانی چی دەوێت؟! - WTARIKURD\nبەیار عومەر عەبدوڵا: سلێمانی چی دەوێت؟!\nبرای بەڕێز و ئازیزم کاک دکتۆر هەڤاڵ، پارێزگاری سلێمانی\nلە جیاتی 11 هەزار پرۆژە، کە فەرمووت: گوایە جێبەجێتکردوە. خۆزگە تەنها 3 پرۆژەت جێبەجێبکردایە بۆ شاری سلێمانی.\n1- شەقامی 100 مەتری.\n2- سەوزکردنی گۆیژە. کە ئێستا چەند سەرمایەدارێک دەیانەوێت بەشێکی سەوزبکەن. دەکرێت پارە بۆ بەشەکانی تریشی تەرخان بکرێت.\n3- دروستکردنی بەنداوێکی گەورە لە نزیک شاری سلێمانی، کە هەم بۆ ئاوی ماڵان گرنگە، هەم بۆ کارەبا، هەم بۆ ئاودێری و کشتوکاڵ. لە هەمووشی گرنگتر دەبێتە ناوچەیەکی گەشتیاری و خەلکی سلێمانی دەتوانن کاتی تێدا بەسەربەرن. هەروەها کەرتی گەشتوگوزار دەبوژێنێتەوە. دەکرێت لەو بەنداوەشەوە کەناڵی ئاویی بهێنرێتەوە بۆ ناو شاری سلێمانی. ئەگەر دیقەتبدەین زۆربەی شارە گرنگ و بەناوبانگ و خۆشەکانی دونیا ئەو شارانەن کە ئاو بە ناویاندا تێپەڕدەبێت.\nلەگەڵ چەند ئەندازیارێکدا دیراسەم کردوە ناوچەی شارباژێڕ لە سلێمانی بەرزترە. دەکرێت لە شارباژێڕ بەنداوێکی گەورە دروستبکرێت و لەوێوە ئاو بهێنرێتەوە بۆ ناو شاری سلێمانی. هەر بە ئاوی ئەو بەنداوەش شاخەکانی گۆیژە و ئەزمڕ ئاو بدرێن و سەوز بکرێن.\nئەگەر حکومەتی هەرێمیش پارەنادات، دەتوانرێت لە ڕێی بەغداو و وەزارەتی سەرچاوە ئاویەکانی عێراقەوە بودجەی بۆ تەرخان بکرێت. ئەگەر ئەوانیش ئامادە نەبوون، دەتوانرێت لەڕێی چەند سەرمایەدارێکی ناوخۆ و بیانیەوە جێبەجێیبکرێت؛ ئەوانیش لە بری پارەی دروستکردنەکەی چەند ساڵێک کارەبا بە حکومەت بفرۆشنەوە تا پارەکەی وەردەگرنەوە.\nئەمانە زۆر گرنگترن لە هەندێک نمایش کە سادەیی مرۆڤ پیشاندەدات. سادەیی وەختێک گرنگە کە لە پاڵ کار و خزمەتدا بێت. بەڵام ئەگەر تەنها نمایشێک بێت بۆ داپۆشینی خزمەتنەکردن و کەمتەرخەمی، بێگومان توڕەیی هاوڵاتیانی لێدەکەوێتەوە.\nئێستاش کات درەنگ نیە. دڵنیاتدەکەمەوە ئەم پرۆژانە جێبەجێبکەیت لە جاران خۆشەویستر دەبیت، بەپێچەوانەشەوە دەبیت بە یەکێک لە فیگەرە پۆپۆلیستەکان، کە بە درێژایی ئەم چەند ساڵە کاریان لەسەر سۆز و عاتیفەی هاوڵاتیانی ئەم سنورە کرد بۆ کۆکردنەوەی زۆرترین دەنگ و بەدەستهێنانی پلە و پایەی حکومی و پەرلەمانی، کە جگە لە دەوڵەمەندبوونی چەند کەسێک، بوو بە مایەی ماڵوێرانی هاوڵاتیانی پارێزگاکانی سلێمانی و هەڵەبجە و ئیدارەکانی گەرمیان و ڕاپەڕین.\nپێشموایە چۆن بەشێک لە مافیاکانی یەکێتی زەرەری گەورەیان لەم سنورەدا لە ڕێی گەندەڵی و بەهەدەردانی سامانیەوە، بە هەمان شێوە هەندێک لە پۆپۆلیستەکانی گۆڕانیش بە شێوەیەکی تر زیانیان لەم سنورەدا، کە بریتی بوو لە بەڵێنی قەبە و جێبەجێنەکردنی کە دواجار بوو بە هۆی لەناوبردنی هیوای هاوڵاتیان و نەمانی متمانە بە سیاسەت.\nLatest posts by بەیار عومەر عەبدوڵا (see all)\nبەیار عومەر عەبدوڵا: بازرگانەکانی جەنگ. - 2021-02-10\nبەیار عومەر عەبدوڵا: مێژووی چوارباخ. - 2021-01-19\nبەیار عومەر عەبدوڵا: بۆ خۆپیشاندان لە هەولێر و دهۆک ڕونادات؟! - 2020-12-12\nبورهان شێخ ڕەئوف: سەوداى سەدە یان گاڵتەجاڕى سەدە.\nدڵشاد مەجید: دوو لێکدانەوە بۆ وێنە سەرنجڕاکێشەکەی بەرھەم ساڵح و نێچیرڤان بارزانی لەداڤۆس.!


| ماﮟ: 02 12 1399\nشیخ‌الاسلام مولانا عبدالحمید ماں زاهدان جمعه نمازے دیوانا (1 اسفند 1399/ 19 فبروری 2021)، « رهبندے درگێجگ ۆ کوشست په زهگان صحیح اێں آپسله ۆ سبکّ ۆ دیانت ءَ» را شه سۆبمندێں گسےمردمانِ هژدری اێں ساڑایگان زانت ۆ تأکیدِ کرت که پسّ ۆ ماس ۆ گسےمردمانِ اگده‌داران اے باروا دلگوش کن اَنت.\nپه زاهدانِ اهل‌سنتے جمعه‌وے پیشنمازے کارگسے هال‌رسانی‌ئے بنجاهے سرهالا، شیخ‌الاسلام مولانا عبدالحمید پد شه اے آیتے وانگا «يَا أَيُّهَا الَّذِينَ آمَنُوا قُوا أَنْفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ عَلَيْهَا مَلَائِكَةٌ غِلَاظٌ شِدَادٌ لَا يَعْصُونَ اللَّهَ مَا أَمَرَهُمْ وَيَفْعَلُونَ مَا يُؤْمَرُونَ» [تحریم: 6] درشان کرت: الله تعالی ما را پرمان داته که په وتی ۆ وتی زهگانِ رکّێنگ ءَ جهد کنان. اگه ما تهنا وتی پکرا به اێن ۆ وتی زهگانِ نماز ۆ کرداران ءَ دلگوش مه کن اێں، به وتی اگده ءَ عملن نه کرته. مئے اگده په مئے جندے ۆ مئے زهگانِ رکّێنگ ءَ باز گران اِنت. ما باید کۆشست کن اێں وتی زهگانَ سبکّے نێمگ ءَ تێلانک دَئێں تاں مئے زهگان علم ۆ قرآن یات گر اَنت.\nواجه‌ئا گوشت: قرآن، اسلامَے حقانیتے سند اِنت ۆ پهکێں آسمانی اێں کتابانِ مجگ اِنت. اگه الله تعالی قرآنا را کوهے سرا اێر آورت اێں آ کوه چُک‌چُک ءَ بوت. وختے کوه ءَ نه توانت قرآن ءَ سگّ اِیت، انسان باید الله پاکے دێما ۆ قرآنے مزنی ئے سرا وتی سرجهلی ءَ منّ اِیت ۆ به قرآنے ردا کرد کنت. قرآن آسان اِنت ۆ یات گرگے پڑِ هم تیار اِنت، پمێشا زانشجاهے استاذان ۆ وڑ وڑێن پاٹیان قرآن ءَ یات گر اِنت، پچے که قرآن هدایتے کتاب ۆ انسان‌ساچ اێں کتابے که انسان ءَ گوں الله ءَ نزّیکَ کنت.\nزاهدان جمعه ئے اماما وتی هبرانَ دێمترا برت: شه وتی زهگان بےترانگ مه‌بئِت، تهنا آوانِ آرۆس، ماشین، کٹ‌ۆکار، سوات ۆ دنیائے پکرا مه بئت، بلکه ابید شه اێشان آوان هدایت، دین، حیا ۆ صحیح اێں آپسله ئے پکرےاش هم بئِت. آوانَ اسلامی ۆ انسانی آپسله کنت. زهگان شمے هنتکان ۆ جاه نند اَنت، آوان سۆگه کنت، آوانَ په سهبے نمازا پاد کنت ۆ گوں وت په جمعه ۆ ائیدے نماز ۆ دینی ۆ قرآنی دیوانان بر اِت. وهدےکه په تبلیغ ۆ سُهلے دیوانان یا نێکێن کاران نێمگا رَئِت، وتی زهگان ءَ گوں وت بر اِت.\nواجه‌ئا گێش کرت: وتی ۆ وتی گسےمردمانِ رکّێنگ ءِ پکرا شه جهندم ءَ بئت؛ همے بےنمازی، کاهل نمازی، زنا، قتل، مۆک، ربا، گناه ۆ رڈێں کرداران قیامتے رۆچا به جهندم ءَ بدلَ به ینت ۆ همے نێکێں کرداران به گلباگ ۆ بهشت ءَ بدلَ به ینت. ورنایانَ دلگوش کنت ۆ په علم ۆ سبکّ ۆ کٹ‌ۆکارے نێمگ ءَ تێلانک اِش دئِت. نباید مئے زهگان بےکار به‌ینت، بلکه باید کٹ‌ۆکار یات گِر اَنت. حلالێں رۆزی ئے کٹّتن عبادتے ۆ الله پاکے وشنودی ئے سبب ءَ بیت. زهگانَ یله مه دیت که گوں لاچونڈێں ورنایان کارچ‌کُٹّی ۆ بدتَبی یات گر اَنت ۆ دزّی ۆ نشه ئی موادان نێمگ ءَ کشگ به ینت، بلکه باید پسّ ماس ۆ مزنێن مردمانِ دێما رُد اَنت ۆ آپسله به‌ینت. گوں زهگان ۆ ورنایان مهر کنت ۆ آوانِ عزت ءَ سات اِت.\nدارالعلوم زاهدان سرمستر ءَ گێش کرت: ورنایان ارزشت‌دار ۆ مئے اصلی اێں هنتکان ۆ وارث اَنت، گهتر انت که آوان شه امّا علم ۆ وش‌تبی ۆ تقوا ءَ گُڈّ بر اَنت، پچے که گهترێں گڈ هنتکان ۆ زرّ نه اِنت، بلکه گهترێں گڈ ایمان ۆ تقوا ۆ صحیح اێں آپسله ۆ علم اِنت. گهترێں گسےمردم آ اِنت که په وتی زهگان درس ۆ دیانت ۆ آپسله ءَ ارزشت به هِلّ ایت.\nواجه‌ئا درّائێنت: جنێنانِ رکّێنگ شه امّے اگده‌ئان اِنت. بازێنے شه جنێنان شرعی مسائلانِ ارزشت ءَ دلگوش ءَ نه کن اَنت، گوں گران‌قیمت اێں پچّان درآمدان دێما کاینت، مردێنان هم بےمۆچ اَنت، وهدےکه هر جَنێنے وتی آبُربندگانَ درآمد ۆ نامحرمانَ نشان دنت باز ٹۆهێن گناهے کرتهِ، آبربندگانِ نشان داتن به درآمد ۆ نامحرمان حرام اِنت ۆ ٹوهێن گناهے ۆ اێرنگێن عاجزه گوں الله ئے عذابان آماچَ بیت ۆ آیی اگده‌دار هم آیی گناهے باروا سۆج ءَ بیت.\nزاهدان جمعه ئے اماما وتی هبرانِ گڈسرا درشان کرت: مرۆچی آرۆسی دیوانانِ تها هلاپ شرع ۆ گناه آته. اپسوز اِنت که بازێن بےهیال‌بوتگێن گناهان دوارگ نۆک بوتگ اَنت. ٹگارچنڈ، سیل آپ، ڈکّال ۆ دگه سکّیانِ سبب همێش اَنت که مئے کرداران نابرابر ۆ بےانصاف بوتگ اَنت، الله ئا را نادلگوشن کرته، ما باید توبه کنێن ۆ تصمیم گرێں وتی زندمان ءَ بدل کنێں، گوں الله ئا رهوت گرێں ۆ شه گناهان دور به ئێں.


دواى دۆڕانى به‌رشه‌لۆنه، كومان گه‌شبینه و نایگلسمانیش ناڕازیه\n2021/09/15 - 09:13 | 122 جار بینراوە\nدواى دۆڕانى یانه‌ى به‌رشه‌لۆنه له یاری یه‌كه‌مى گه‌ڕى كۆمه‌ڵه‌كانى وه‌رزی 2021-2021ى خولی یانه پاڵه‌وانه‌كانى ئه‌وروپا، رۆناڵد كومانى راهێنه‌ر گه‌شبینه و ده‌ڵێت جیاوازیه‌كى زۆر هه‌بو له كوالێتى هه‌ردو تیپ دا.\nشه‌وى رابردو به‌رشه‌لۆنه له خاكی خۆی به 3 گۆڵی بێ وه‌ڵام به یانه‌ى بایرن میونخ دۆڕا. له كۆنگره‌ى رۆژنامه‌وانى پاش یارییه‌كه‌ش، راهێنه‌رى بلوگرانا: رۆناڵد كومان، ئاماژه‌ى به‌وه‌كرد كه تیپه‌كه‌ى كاتى ده‌وێت بۆ ئه‌وه‌ى به‌ته‌واوى ئاماده‌بێت، به‌تایبه‌تى كه ژماره‌یه‌ك یاریزانى سه‌ره‌كیی پێكانیان هه‌یه و یاریی ناكه‌ن.\nوتیشی: "جیاوازیی له كوالێتی هه‌ردو تیپ دا هه‌یه، بایرن ماوه‌یه‌كى زۆره هه‌مان ئه‌و یاریزانانه‌ى هه‌یه"، له ئاماژه‌یه‌كدا بۆ ئه‌وه‌ى زۆرێك له یاریزانه‌كانى تیپه‌كه‌ى تازه و لاون و هه‌یانه یه‌كه‌مجاره یاری ده‌كه‌ن له نمونه‌ى لۆك دی یۆنگ.\nئاماژه‌ى به‌وه‌شكرد: له سێ بۆ چوار هه‌فته‌ى داهاتودا دۆخی تیپه‌كه‌ى باشتر ده‌بێت كاتێك یاریزانه پێكراوه‌كانیان ده‌گه‌ڕێنه‌وه.\nلایخۆشیه‌وه نایگلسمان-ى راهێنه‌رى یانه باڤارییه‌كه، ئاماژه‌ى به‌وه‌كرد: تیپه‌كه‌ى ده‌یتوانى به ده‌ره‌نجامێكى گه‌وره‌تره‌وه له یاریه‌كه بێته ده‌ره‌وه.\nوتیشی: ده‌كرا له هه‌ندێك لایه‌نى یاریگا به‌شێوه‌یه‌كى باشتر ده‌ركه‌وتینایه.\n2021/10/20 - 11:31\nگه‌ڕێكى نوێی ركاربه‌رییه‌كانى چامپیۆنزلیگ به‌ڕێوه‌ده‌چێت\n2021/10/16 - 02:51\nهەفتەیەکی نوێی خولەکانی ئەوروپا بەڕێوەدەچێت\n2021/10/02 - 01:56\nگرنگترین یارییه‌كانى خوله ئه‌وروپیه‌كان\nژمارەی سەردان 390,101 ژمارەی میوان 10


کارەبا - Mehr News Agency\nوەزیری وزەی ئێران:\nگرێبەستی هەناردەی کارەبای ئێران بۆ عێراق درێژ کرایەوە\nوەزیری وزە لە درێژکرانەوەی هەناردەی کارەبای ئێران بۆ عێراق هەواڵی دا و وتی: ئێران بەڵگەیەکی هاوکاری سێ ساڵەی لە گەڵ عێراق بۆ یارمەتی بە پیشەسازیی کارەبای ئەو وڵاتە لە ڕەهەندە جۆراوجۆرەکاندا واژۆ کردووە.\nوەزارەتی دەرەوەی ئەمریکا:\nئەمریکا مۆڵەتی بازرگانی عێراق لە گەڵ ئێرانی درێژ کردەوە\nبەری کردنی عێراق لە یاسای گەمارۆکانی ئەمریکا بۆ درێژە بە کڕینی گاز و کارەبا لە ئێران بۆ سێ مانگی دیکە لە لایەن ئەمریکاوە درێژ کرایەوە.\nپچرانی کارەبا لە ئەمریکای باشووری\nبە هۆی دروست بوونی کێشە لە تۆڕی دابەش کردنی کارەبای ئاڕژانتین، دەیان میلیۆن کەس لە ئەمریکای باشووری ڕووبەڕووی کێشەی پچڕانی کارەبا بوونەتەوە.\nئەمریکا گوشاری توندی خستووەتە سەر عێراق\nپەرلەمانتارێکی عێراقی لە گوشاری واشنتۆن بۆ سەر بەغدا لە پێناو واژۆ کردنی گرێبەست لە گەڵ کۆمپانیاگەلی ئەمریکی هەواڵی دا.\nلە کۆمپانیایەکی زانست بنەمادا؛\nسیستەمی بەرهەم هێنانی کوود و کارەبا لە زبڵی تەڕ چێ کرا\nلێکۆڵەران لە کۆمپانیایەکی زانست بنەمادا توانیان سیستەمێک چێ بکەن کە دەتوانێت لە زبڵی تەڕ، ٣ بەرهەمی کوودی ئاوەکی، کوودی وشک و گازی بۆ بەرهەم هێنانی کارەبا بەرهەم بهێنێت.\nهەناردەی گاز بەردەوام دەبێت؛\nسزاکانی سەر ئێران بەشی کارەبای عێراق ناگرێتەوە\nوەزارەتی کارەبای عێراق رایگەیاند: سزاکانی ئەمریکا لە سەر ئێران، بەشی کارەبای عێراق ناگرێتەوە.\nوەزیری کارەبای عێراق ڕایگەیاند:\nهاوکاری ئێران و عێراق لە کەرکووک\nوەزیری کارەبای عێراق ڕایگەیاند: ھەوڵدەدەن لە ڕێی کۆمپانیایەکی ئێرانییەوە، پڕۆژەی بنیاتنانی وێستگەیەکی کارەبا لە پارێزگای کەرکووک تەواو بکەن.\nژیانی بێ کارەبا لە ڤێنزۆئێلا\nپچڕانی بەربڵاوی کارەبا لە ڤێنزۆئێلا کاریگەری خراپی لە سەر ژیانی خەڵک دروست کردووە.\nپچڕانی کارەبا لە ڤێنزۆئێلا\nبە هۆی کارێکی تێکدەرانەوە لە بەنداوی سەرەکی ڤێنزۆئێلا کە کارەبای بەشێکی زۆری ئەو وڵاتە دابین دەکات، تاریکایی ناوچەییەکی بەرفراوان لەو وڵاتەی داگرت.\nبەری بوونی عێراق لە گەمارۆکانی سەر ئێران ۳ مانگ درێژ کرایەوە\nبە گوێرەی ڕاگەیاندنەکان ئەمریکا ڕازی بووە بە درێژەدانی ٩٠ رۆژەی بەریکرانی عێراق لە گەمارۆکانی سەر ئێران.\n٢٢٠ کیلۆ گرام بار بگوازێتەوە؛\nفڕۆکەیەکی بێ فڕۆکەوانی به‌هێز به‌رهه‌م هێنرا\nکۆمپانیایەکی ڕووسی لە بەرهەم هێنانی فڕۆکەیەکی بێ فڕۆکەوان هەواڵی دا یەک ماتۆری تێکەڵی گازۆئیلی و کارەبایی هەیە و وێڕای هەبوونی هێزی مانۆڕی زۆر دەتوانێت ٢٢٠ کیلۆگرام بار بگوازێتەوە.\nدوابەدای بچڕانی کارەبای هەناردەیی ئێران؛\nوەزیری کارەبا و لیژنەیەکی دەوڵەتی عێراق دێنە ئێران\nدوابەدوای پچڕانی کارەبای هەناردەیی ئێران بۆ عێراق، وەزیری کارەبا و لیژنەیەک لە دەوڵەتی عێراق بۆ گفتوگۆ لە گەڵ بەرپرسانی ئێران سەردانی تاران دەکەن.\nبە یارمەتی ژێنراتۆرێکی بچووک؛\nبەرهەمهێنانی کارەبا لە هاتوچۆی خوێنی ده‌ماره‌کان\nلێکۆڵەرانی چینی نانۆژێنراتۆرێکی بچووکیان بەرهه‌م هێناوە کە بە یارمەتی هاتوچۆی خوێن، کارەبا بەرهەم دێنێت.\nغەزە لە کاتی شەودا\nخەڵکی غەزە بە هۆی گەمارۆی ڕژێمی زایۆنی، پاش خۆرئاوا بوون لە تاریکیدا دەژین چونکوو کارەباین پچراوە.\nبە ئامێرێکی لاستیکی؛\nگەرمای لەشی مرۆڤ ده‌کرێته کارەبا\nلێکۆلەران ئامێرێکی لاستیکی شلکیان دروست کردووە کە دەتوانێت گەرمای لەش بکاتە وزەی ئەلکتریکی.\nوەزیری وزەی دەوڵەتی ئەنقەرە ڕایگه‌یاند:\nهاکره ئەمریکیەکان دزەیان کردووەتە تۆڕی کارەبای تورکیا\nوەزیری وزە و سەرچاوە سروشتیەکانی تورکیا دەڵێت هۆکاری بچڕانی کارەبای شارەکانی تورکیا و بە تایبەتی ئەستەنبۆڵ، هێرشی سایبریە کە شوێن پێی ئەمریکیەکانی پێوە دیارە.\nنائاسایی‌ترین دوو چه‌رخه‌کانی جیهان/دووچه‌رخه‌ی جل شۆر یان فڕۆکه\nبایسیکل یان دوو چه‌رخه هەر لە ڕابردووەوە وەک یەکێک لە سه‌ره‌نجڕاکێشترین کەرەسەکانی هاتووچۆ وێنا کراوە و هەر بەم بایسیکلە ئاساییە دەکرێت زۆر کاری سەیروسەمەرە ئەنجام بدرێت.\nتوێژەرێکی بەریتانی ڕایگەیاند:\nئەگەری دابەزینی نرخی نەوت بۆ ١٠ دۆلار/ئێران لە بری گاز، کارەبا هەناردە بکات\nتوێژەرێکی زانکۆی UCL لەندەن بە ئاماژە بە ئەگەری دابەزینی نرخی نەوت بۆ بەرمیلێ ١٠ دۆلار، لە بەرزبوونەوەی ۳۰ لە سەدی داخوازی بۆ کارەبا لە ئێران لە سەردەمی پاش گەمارۆکان هەواڵی دا و وتی: ئێران لە بری گاز، کارەبا هەناردە بکات.\nوه‌زیری وزه هەواڵی دا:\nهه‌نارده‌ی خزمه‌تگوزارییه‌کانی پیشه‌ی کاره‌بای ئێران بۆ ۲۵ وڵاتی جیهان\nوه‌زیری وزه بە ئاماژە بە دوایین دۆخی دانه‌وه‌ی قه‌رزه‌کانی وه‌زاره‌تی وزه به کۆمپانیا نێوخۆییه‌کان، له هه‌نارده‌کردنی خزمه‌تگوزاریی ته‌کنیکی و ئه‌ندازیاری پیشه‌ی کاره‌با بۆ زیاتر له ۲۵ وڵاتی جیهان هه‌واڵی دا.\nڕکابەریی کاره‌بایی ئێران و تورکیا له بازاڕی عێراق\nبه‌رپرسی سه‌ندیکای پیشه‌ی وزه له ده‌ستپێکردنی خولی نوێی ڕکابەریی له نێوان کۆمپانیا ئێرانی و تورکییه‌کان له بازاڕی کاره‌بای عێراق بۆ هه‌نارده‌کردنی که‌ل‌وپه‌له جۆراوجۆره‌کان و خزمه‌ته ته‌کنیکییه‌کان و ئه‌ندازیاری له سه‌رده‌می دوای گه‌مارۆ هه‌واڵی دا.


زنجیره‌یه‌ک هێرش و ته‌قینه‌وه به‌غدا و چه‌ند شارێـکی دیکه‌ی عێراق ده‌گرێته‌وه و 70 که‌س ده‌کوژرێن\nی مانگی پـێنج ٢٠, ٢٠١٣\nزنجیره‌یه‌ک هێرش و ته‌قینه‌وه ئه‌مڕۆ دووشه‌ممه به‌غدای پایته‌ختی عێراق و چه‌ند شـارێـکی ئه‌و وڵاته‌ی گرته‌وه و له ئاکامدا به لایه‌نی که‌م 70 که‌س کوژراون و زیاتر له 200 که‌سیش برینداربوون.\nکاربه‌ده‌سـتانی پـۆلیس ده‌ڵێن هه‌ر له به‌غدا 9 ئۆتۆمبیلی بۆمبڕێژکراو له بازاڕ و ناوچه شیعه نشینه‌کاندا ته‌قیونه‌ته‌وه و بوونه‌ته مایه‌ی گیان له‌ده‌سـتدانی به لایه‌نی که‌م 46 که‌س و برینداربوونی زیاتر له 150 که‌س.\nله شـاری به‌سره‌ی باشوری وڵاته‌که‌ش 2 ئۆتۆمبیلی بۆمبڕێژکراو ته‌قیونه‌ته‌وه، یه‌کێـکیان له به‌رده‌م چێشـتخانه‌یه‌ک و ئه‌وی دیکه‌یان له شوێنی سه‌ره‌کی ڕاوه‌سـتانی پاسه‌کانی شـاره‌که. به‌پـێی لێـدوانی گوته‌بێژی پـۆلیسی شـاره‌که عه‌قید عه‌بدولکه‌ریم ئه‌لزه‌یدی به لایه‌نی که‌م 13 که‌س به‌هۆی ئه‌و دوو ته‌قینه‌وه‌یه کوژراون و 40 که‌سیش برینداربوون.\nهه‌روه‌ها ئۆتۆمبیلێـکی بۆمبڕێژکراویش به کۆمه‌ڵێـک چه‌کداری سووننه‌ی سه‌ر به حکومه‌ت له شـاری سامه‌ڕای باکوری به‌غدا ته‌قیوه‌ته‌وه له‌و ده‌مه‌ی له به‌رده‌م بنکه‌یه‌کی له‌شـکریدا گردبووبوونه‌وه بۆ وه‌رگرتنی موچه‌کانیان. سه‌رئه‌نجام 3 که‌س کوژران و 13 که‌سی دیکه برینداربوون.\nله شـارۆچکه‌ی حه‌دیسه‌ی سه‌ر به پارێزگای ئه‌نبار چه‌کداران بۆسه‌یان بۆ 2 هێزی گه‌ڕۆکی پـۆلیس ناوه‌ته‌وه و 8 پـۆلیسیان کوشتووه.\nهه‌ر له ئه‌نبار، 13 ته‌رم دۆزراونه‌ته‌وه. کاربه‌ده‌سـتان ده‌ڵێن له‌وانه هه‌شتیان ئه‌و پـۆلیسانه بوون که ڕۆژی هه‌ینی ڕفێندران. ده‌ڵێن هه‌ر یه‌که‌یان گولـله‌یه‌ک به سه‌ریـیه‌وه نراوه.\nگۆران تۆفیق په‌یامنێری ده‌نگی ئه‌مه‌ریکا له به‌غدا ڕاپـۆرتی له باره‌ی ته‌قینه‌وه‌کان ناردووه.\nزنجیره‌یه‌ک هێرش و ته‌قینه‌وه ئه‌مڕۆ دووشه‌ممه به‌غدای پایته‌ختی عێراق و چه‌ند شـارێـکی ئه‌و وڵاته‌ی گرته‌وه و له ئاکامدا به لایه‌نی که‌م 70 که‌س کوژراون و زیاتر له 200 که‌سیش برینداربوون


خۆكوشتن و مامەڵەى راگەیاندن – Denegkan\nخۆكوشتن و مامەڵەى راگەیاندن\nbyڕه‌گه‌ز\tJuly 14, 2008\tگشتی\nزێدڕۆیی نییە كاتێك دەڵێین، خۆكوشتنی ئافرەتان، گەرمترین ئەو هەواڵانەن كە رۆژانە لە رووپەڕی میدیاكان دەیخوێنینەوە. بەڵام كەمترین ئەو بەدواداچوونانە دەبینین كە دەكەونە پشت خۆكوشتنەكانیانەوە. بەو واتایەى ئەگەر بە راستی ئەركی راگەیاندن پێدانی زانیاری و هەواڵ بێت، ئایا راگەیاندن لەدەرەوەى وروژاندن چۆن مامەڵە لەگەڵ ئەو هەواڵانە بكات؟ لەكاتێكدا بۆ بڵاوكردنەوەى ئەو جۆرە هەواڵانە سىَ بۆ چوون هەن: یەكەمیان پێی وایە ئەو هەواڵانە هێندە بە زەقی نمایش نەكرێن، چونكە دەبێتە هۆی هاندان و (تحریچ) بۆ خۆكوشتن، دووەمیشیان پێی وایە ئەركی راگەیاندنە لە تەك نمایشكردنی هەواڵ، هۆكار و چارەنووسی ئەوانەش پیشان بدرێت كە هۆكاری خۆكوشتن بوون بۆ ئافرەتەكە. سێیەمیشیان پێی وایە مادامەكىَ هەواڵ و زانیاری رەگەزی سەرەكی راگەیاندنن، رەوایە بێ بەدواداچوون و وەك و خۆی بڵاوبكرێنەوە. (كە بەڕای ئێمە ئەوەى سێیەمیان كەمتر خۆی لە پیشەیی و پرۆفیشناڵی دەدات و دەچێتە خانەى وروژاندن. بەداخەوە ئەوەى لە راگەیاندنی كوردی پیشاندەدرێت بەشی هەرە زۆری دەچێتە خانەى خاڵی سێیەمەوە). لە كاتێكدا كە بەڕاى من ئەركی راگەیاندنە خۆی لە هی دووەمیان وەدۆزێ و هۆكار و رێگە چارە و بەدواداچوون بخەنە روو بۆ درووستكردنی فشار بۆ سەر لایەنە پەیوەندارەكان.\nبا روونتر لەو پرسەیە بڕوانین، گومانی تێدانیە هۆكاری سەرەكی خۆكوشتنی ئافرەتان و هەوڵدان بۆی، ئەو توندوتیژیانەیە كە لەلایەن باوك و برا و مێردەكانیانەوە دەرهەقیان دەكرێت، بە پێی ئامارێك 70% ئافرەتان دونیا توندوتیژیان بەرامبەر دەكرێت و لە هەر 18 چركەیەك ئافرەتێك ئازار دەدرێت. رەنگە مەودای نووسینی ئێمە نەخوازێت زیاتر لەسەر ئەو ئامارە تراژیدیانە بدوێین، هێندە نەبێت بپرسین ئەگەر 70% ئافرەتان لە دونیا توندوتیژیان بەرامبەر بكرێت، كورد چەندی بەر دەكەوێت؟ كە بەداخەوە ناچالاكی و نەبوونی سەنتەرهایەك بۆ ئامار بەو پرسە هەستیارنە، ئەو پرسیارە بەبێ بەرسڤ جێدەهێڵێت.\nلىَ گرنگە پرسیار بكەین، تاچەند راگەیاندنی كوردی توانیوویەتی لەپشت دەرخستنی هەواڵ، فشار بخاتە سەر حكومەت و رێكخراوەكانی تایبەت بە ئافرەتان بۆ ئەوەى چالاكتر كار بۆ بنبڕكردنی ئەو توندوتیژییە بكەن؟ لەكاتێكدا ئەو دیاردەیە نەك هەر كەم نەبۆتەوە، بەڵكو بە رێژەیەكی زیاتر رووی لە لادىَ و شارۆچكەكان كردووە. ئایا هۆكارەكانی چین؟ چۆن مامەڵەى لەگەڵ بكرێت؟ ئایا بەتەنها بڵاوكردنەوەى ئەو كۆهەواڵانەى كە رۆژانە لێرەو لەوىَ لە مەڕ خۆكوشتنی ئافرەتان لە رووپەڕی رۆژنامە و سایتەكانی هەواڵ و كەناڵەكانی دیكەى راگەیاندن دەیبینین، بێ بەدواداچوون و دەرخستنی هۆكار و بیركردنەوەى جدی و فكرى بۆ ریفۆرم، چ ئیزافەیەك دەخاتە سەر بنبڕكردنی ئەو دیاردەیە؟ ئەگەر بەتەنها وروژاندن و هاندانی لێنەكەوێتەوە. بەڕای من بەشێكی لە غیابی وشیاری و درك نەكردنی كەناڵەكەوەیە لە ترسناكی بڵاوكردنەوەى هەواڵەكە وەك خۆی و لە دیوێكی تریش پەیوەندی بە ناپیشەیی و نا بەرپرسیاریەتی خودی كەناڵەكەوە هەیە لە چارەسەركردنی هەواڵەكە، كە تا ئێستاشی لەگەڵ دابێت بەشێكی زۆری كەناڵەكانی راگەیاندنی كوردی دركیان بە ترسناكیەكەى نەكردووە.\nPrevious نوزه…… نامق هه‌ورامی\nNext لە ماڵى گۆشەگیریدا*….. نورى بێخاڵى


بێدینی یان بێئایینی بە نەبوون یان ڕەدکردنەوەی ئایین دەڵێن. ب\nⓘ بێدینی یان بێئایینی بە نەبوون یان ڕەدکردنەوەی ئایین دەڵێن. بە پێی لێکۆڵینەوەی جێھانی ناوەندیی لێکۆڵینەوەی بیۆ لە ساڵی ٢٠١٢ لە ٢٣٠ وڵات و ھەرێم، ١٦٪ لە دانیشتووا ..\nعەبدوڵلا جەودەت یان عەبدوڵڵا جەودەتی داسکووزایی لە ٩ی ڕەزبەری ١٨٦٩ و لە عەڕەبگیر، مەلەدی لە باکووری کوردستان لە دایک بووە و لە ٢٩ی سەرماوەزی ١٩٣٢ لە ئیستانبولی تورکیا کۆچی دوایی کردووە. جەودەت، پزیش، ڕۆشەنبیر، هەڵبەستوان و سیاسەتمەدارێکی کورد بوو، ماوەیەک تێکەڵی ڕێزەکانی گەنجانی تورک جۆنتوورکەکان بوو و بە درێژایی تەمەنی پەشیمانی خۆی دەربڕیوە. ئەندامی گەلەک کۆمەڵە، ڕێکخراو و کۆمیتەی ئەوسەردەمی کوردان بووە. یەکێکە بوو لە خەباتکارانی سەرەکی جەمیەتا تەعاوون و تەرەقیا کورد کۆمەڵەی یەکبوون و پێشکەوتنی کورد، جەمیەتا تەعالیا کورد کۆمەڵەی تەعالی کورد، کۆمەڵەی خوێندکارانی کورد، هێڤی و گەڵەک کۆمەڵەی ...\nکارڵ لۆڤیت فەیلەسووفی ئاڵمانی و قووتابی مارتن ھایدگەرە. ئەگەرچی لۆڤیت خۆی پرۆتێستان بوو بەڵام چوونکوو بنەماڵەکەی بەڕەچەڵەک جوولەکە بوون، پاش بە دەسەڵات گەییشتنی ھیتلەر ناچار بوو ئاڵمانیا بەجێ بھێلێ و پەڕیوەی ھەندەران بێ. لۆڤیت زۆرتر بە ھۆی کتێبی "لە ھێگێلەوە ھەتا نیچە" و ھەروەھا کتێبێ "مانای مێژوو: دەلالەتە ئیلاھیاتیەکانی فەلسەفەی مێژوو" ناوبانگی دەرکردووە، دەقی ئاڵمانی ئەم کتێبە لە ژێر سەردێری "مێژووی جیھانی و دەستەبەریی رزگاری: بنەما ئیلاھیەتێکانی فەلسەفەی مێژوو" لە چاپ درا. لەم کتێبەدا لۆڤیت عیلاقەی پرس سازی نێوان ئیلاھیات و فەلسەفە دەخاتە بەر باس. بە باوەری لۆڤیت روانگەی ڕۆژاوایی مێژوو ...\nئۆلگا ناوۆجا تۆکارچوک نووسەر، چالاکوان و ڕۆشەنبیری پۆلەندییە، لە پۆلەندا بەیەکێک لە دیارترین و سەرکەوتووترین نووسەرانی سەردەمی خۆی دادەنرێت. خەڵاتی بووکەری نێونەتەوەیی پێدرا بەھۆی نووسینی ڕۆمانی گەشتەکان. لە ساڵی ٢٠١٩، ئۆلگا خەڵاتی نۆبێلی لە وێژە بۆ ساڵی ٢٠١٨ پێدرا. شێوازی نووسینی میتۆلۆژیایی لە نووسینەکانی ئۆلگا ھەستی پێدەکرێت، ئەو وەکو دەرووناسێک لە زانکۆی وارشۆ ڕاھێنانی پێ کراوە. لەماوەی ژیانیدا چەند کتێبێک، ڕۆمان، شیعر و پەخشانی نووسیوە. ڕۆمانی گەشتەکانی ئۆلگا خەڵاتی نایکی پێدراوە، کە بەرزترین خەڵاتی وێژەیە لە پۆلەندا. ئۆلگا کەسێکی چەپ، سەوزەخۆر، بێدین و ھەروەھا فێمێنیستە. ئەو لەلایەن ...\nبێدینی یان بێئایینی بە نەبوون یان ڕەدکردنەوەی ئایین دەڵێن. بە پێی لێکۆڵینەوەی جێھانی ناوەندیی لێکۆڵینەوەی بیۆ لە ساڵی ٢٠١٢ لە ٢٣٠ وڵات و ھەرێم، ١٦٪ لە دانیشتووانی جیھان سەر بە ھیچ ئایینێک نین. لە ئەو چەند ساڵانەدا ژمارەی دانیشتووانی کەسە بێ ئایینەکان بەرەو زۆر دەڕوات. بێدینی بە مانای بێخوایی نییە. ھەندێک کەس ھەن کە پەیڕەوی ھیچ ئایینێک نین بەڵام باوەڕیان بە خوداپەرستی ھەیە.\n1. بەستەرە دەرەکییەکان\n"Will religion ever disappear?"، بی سی فیووچڕ، لەلایەن ڕاشێڵ نوێر، لە کانوونی یەکەمی ٢٠١٤.


پزیشكێكی دیاری ڕووسیی شارەزا لەبواری هەناسەدان دوای ئەوەی ڕەخنەی لە ڤاكسینەكەی وڵاتەکەی گرت و ڕایگەیاند، لایەنی ئاكاری پزیشكی تێدا ڕەچاو نەكراوە و پەلەی تێدا كراوە، دەستی لەكارەكانی لەئەنجومەنێكی باڵای سەر بەوەزارەتی تەندروستی ڕووسیا كێشایەوە.\nڕۆژنامەی دەیلی مەیلی بەریتانی بڵاویكردەوە، پرۆفیسۆر ئەلیكسندەر تشۆچالین دوای ئەوەی هێرشێكی توندی كردە سەر ڤاكسینی دژە كۆرۆنای ڕووسیی (سپۆتینگ ڤی) و داهێنەرانی، دەستی لەكاركردنیش لەئەنجومەنی پیشەی ئاكاری وەزارەتی تەندروستیی ڕووسی كێشایەوە.\nڕۆژنامەكە باسی لەوەشكردووە، ڤلادیمێر پۆتن بڕیاریداوە لەسەر چارەسەرەكە پێش ئەوەی ڕەزامەندی ئەو دەستەیە بەدەستبهێنرێت كە ئەو پرۆفیسۆرە كاری تێدا كردووە.\nدوای گومانە زۆرەكانی شارەزایانی خۆرئاوایی لەسەر ڤاكسینەكە، ڕەنگە پزیشكە دیارە ڕووسیەكەش هەوڵی ڕێگریكردن لەتۆماركردنی ئەو ڤاكسینە بدات بەهۆكاری پەیوەست بەسەلامەتیەوە.\nهاوكات تشۆچالین، ڕەخنەی لە دوو پزیشكی دیاری گرتووە کە بەشداریان لەپێشخستنی ڤاكسینەكە كردووە و بەوە تۆمەتبارکردوون كە لەپێناو پەلە كردن لەبەرهەمهێنانی ڤاكسینەكەدا ئاكاری پزیشكیان خستووەتە لاوە.\nئەو پزیشکە باسی لەوەشکردووە، لەو دوو پزیشكە كەیەكێكیان بەڕێوەبەری سەنتەری تویژینەوەی گەمالایە و ئەوی دیكەشیان گەورە زانای ڤایرۆسناسە لەسوپای ڕووسیادا پرسیووە: " ئایا ئێوە سەرجەم كاروبارە پێویستەكان كە لایەنە یاسایی و زانستیە كردارەكیەكانی ڕووسیا و نێودەوڵەتی سەپێنراوە لەسەر ئەو كارە گرتووەتەبەر..؟ وەڵامەكەیان نەخێر بووە".\nپزیشكە ڕووسیەكە پێشیوایە، ئەو كارە بەپێی خواستی پێویست نەكراوە و بەوەش یەكێك لەبنەما ئاكارییە پزیشكیەكانی لەدەستداوە، واتا دڵنیابوون لەبێ خەوشی ڤاكسینەكە لەهەر زیانێك كە بەجێبهێڵێت.\nدەشڵێت: " هەست بەنیگەرانی لەسەر هەڵوێستی هەندێك لەزاناكانمان دەكەم كە لێدوانی نابەرپرسانە لەسەر ئەو ڤاكسینە ئامادە كراوە دەدەن".\nپێشتریش تشۆچالین هۆشداری ئەوەی دابوو، لەكاتی بڕیاردان لەهەر ڤاكسینێك دەبێت ئەوان وەكو شارەزایانی ئاكاری پزیشكی ئەوە دیاریبكەن كە ئەو ڤاكسینە تاچەندە سەلامەتە بۆ مرۆڤ، چونکە سەلامەتی لەو كارەدا بەپلەی یەكەم دێت.\nئەو پزیشكە دیارە ڕووسییە ئەوەشی خستەڕوو، چەند دەرمانێك لەم ڕۆژانەدا بەرهەمهێنراون كە پێشتر لەسەر مرۆڤ تاقی نەكراونەتەوە و ناتوانن پێشبینی ئەوە بكەن كە جەستەی مرۆڤ چۆن مامەڵەی لەگەڵدا دەكات.\nدوێنیش ڕێكخراوی تەندروستیی جیهانی ڕایگەیاند، بەدواداچوون بۆ ئەو ئەزمونە كلینیكە دەكەن بۆ ڤاكسینەكە كە ڕووسیا پێشیخستووە.